Bacteriofaj (Virus) Pembunuh Bakteria

Kebarangkalian untuk anda terdedah kepada virus berbahaya seperti Ebola adalah lebih rendah daripada risiko anda untuk menerima jangkitan daripada bakteria ‘biasa’ yang berada di persekitaran dan mempunyai kerintangan terhadap antibiotik ?

Bakteria ‘biasa’ yang dimaksudkan ialah spesies bakteria seperti Staphylococcus aureus yang boleh didapati hidup sebagai normal flora pada kulit anda.

Sebuah artikel dari agensi akhbar BBC melaporkan bahawa, menjelang tahun 2050 akan datang, akan lebih ramai jumlah pesakit yang akan mati akibat jangkitan bakteria yang mempunyai kerintangan terhadap antibiotik, daripada kematian pesakit akibat penyakit kanser.

Ini kerana, lebih banyak bakteria telah beradaptasi sehingga memberi kebolehan kepada bakteria-bakteria ini untuk mempunyai ketahanan atau kerintangan terhadap antibiotik.

“Superbugs to kill ‘more than cancer’ by 2050.”http://www.bbc.com/news/health-30416844

Evolusi atau adaptasi bakteria ini, telah didorong oleh penyalahgunaan antibiotik. Sebagai contoh penyalahgunaan ialah seperti berikut:

– Memberi antibiotik kepada haiwan ternakan seperti khinzir supaya ia membesar dengan sihat dan tanpa penyakit.

– Pemberian antibiotik kepada pesakit demam yang disebabkan oleh virus (cold&flu). Anda perlu tahu bahawa antibiotik, tidak berkebolehan untuk membunuh virus!

Walau bagaimanapun, disebalik permasalahan yang timbul dan semakin menekan para saintis ini untuk menghasilkan antibiotik baharu yang lebih berkesan, alam semulajadi ciptaan Tuhan mempunyai jalan penyelesaian yang boleh dikatakan lebih ‘alami’.

Dan ia adalah Bakteriofaj.

Bakteriofaj ini adalah sejenis virus. Dan apabila sebut sahaja tentang virus, umum diketahui bahawa ia memerlukan sel hidup untuk terus membiak dan bertambah jumlah.

Virus secara umum nya tidak menjalani aktiviti metabolisme (tak makan, minum, berespirasi) untuk hidup. Ia juga tidak membina sebarang protein atau subunit tubuhnya sendiri.

Virus tidak menjangkiti hos untuk sumber makanan, ia menjangkiti untuk bertambah jumlah atau menghasilkan keturunan.

Struktur Virus

Virus mempunyai bahagian ‘anatomi’ yang terdiri dari bahagian seperti berikut:

– Bahan genetik DNA atau RNA, sama ada bebenang tunggal atau berganda (single strand or double strand).

– Capsid, sejenis kot (lapisan) protein yang melindungi bahan genetik tersebut.

– Envelop yang meliputi capsid

Virus biasanya akan menjangkiti sel hos dengan cara memindahkan bahan genetik kedalam sel tersebut.

Sesetengah virus seperti bakteriofaj akan menyuntik bahan genetiknya kedalam hos. Manakala virus denggi membiarkan dirinya ditelan (phagocytosis) oleh sel perumah, dicerna dan melepaskan bahan genetiknya kedalam sistem sel perumah.

Setelah berjaya memindahkan bahan genetik tersebut, kebanyakan virus akan menggunakan sistem dalam sel perumah untuk membina protein-protein yang diperlukan untuk membentuk virus baru.

Ia juga menggunakan enzim dan mekanisma sel perumah untuk mereplikasi bahan genetiknya untuk dipindahkan pada virus-virus baru.

Kemudian, partikel-partikel ini akan disusun suai untuk membentuk virus-virus baru dalam sel perumah. Selalunya dengan bantuan sistem sel perumah juga. Akhirnya, apabila virus-virus baru telah lengkap dihasilkan, ia akan dilepas kembali keluar dari sel untuk menjangkiti sel perumah lain.

Virus bakteriofaj ini sudah lama dikenali potensinya sebagai pembunuh bakteria. Dan bakteriofaj juga boleh dikatakan sangat efektif dan efisien kerana satu kumpulan bakteriofaj itu, akan menyerang atau menjangkiti satu spesies bakteria sahaja.

Apa maksudnya? Ia bermaksud, tidak seperti antibiotik yang turut membunuh bakteria baik di dalam badan, bakteriofaj ini sangat spesifik dan ia tidak mengganggu bakteria baik, dan hanya akan menyerang bakteria penyebab jangkitan sahaja.

Seterusnya, bakteriofaj ini juga tidak diketahui untuk menyerang sel manusia. Tidak seperti virus-virus lain penyebab penyakit berbahaya.

Bagaimana Bakteriofaj Membunuh Bakteria

Mekanisme bakteriofaj bertindak apabila berdepan bakteria adalah dengan menyuntik DNA atau RNA nya ke dalam sel bakteria tersebut.

Genetik dari bakteriofaj tersebut akan bertindak cepat dengan memprogram semula sistem ‘kawalan utama’ sel bakteria.

Kemudian, dengan ‘kawalan utama’ sudahpun ‘di-hijack’, ia akan menghantar arahan kepada sel bakteria yang disuntik DNA itu tadi untuk menghasilkan struktur ‘tubuh’ bacteriofaj yang baru.

*(Ibarat bakteria ini seperti sebuah kilang penghasilan bakteriofaj)

Selepas itu, bakteriofaj yang baru dihasilkan ini akan mengeluarkan sejenis enzim bagi menembusi dinding sel bakteria untuk ia melepaskan diri keluar.

Justeru memusnahkan struktur bakteria dari dalam. Seperti bom jangka, sel bakteria tersebut akan musnah dan mati dengan sendiri.

Antara kelebihan bakteriofaj(virus) ini;

1. Ia terdapat secara semulajadi pada alam sekitar dalam kuantiti yang sangat banyak.

2. Ia mempunyai respon spesisifik, bermakna spesies bakteriofaj tertentu hanya akan menyerang dan memusnahkan spesies bakteria tertentu sahaja.

3. Ia tidak dapat memberi sebarang kesan, jangkitan atau masalah kesihatan kepada manusia. Tidak seperti antibiotik di mana bakteria baik juga turut dimusnahkan.

4. Dan seperti yang kita tahu, bakteria mempunyai kebolehan untuk beradaptasi/berevolusi dengan situasi.

– Bagi situasi bakteria kemudian menghasilkan atau menunjukkan ketahanan terhadap bakteriofaj, bakteria terpaksa mengabaikan kebolehan ketahanan terhadap antibiotik biasa. Bermakna, antibiotik biasa boleh digunakan semula.

Kesimpulannya

Kini bidang perubatan tidak hanya perlu bergantung kepada antibiotik sebagai pembunuh bakteria dan kerintangan bakteria terhadap antibiotik (antibiotic resistant bacteria) dapat dielakkan, justeru meningkatkan keberkesanan rawatan antibakteria di dalam bidang perubatan.

RUJUKAN:

Review of Medical Microbiology and Immunology by Warren Levinson.

‘What is Virus?’ Encyclopedia of Life. http://eol.org/info/458


Sumpahan Tamerlane Pencetus Perang Paling Berdarah Dalam Sejarah?

Jika diamati sejarah para pemerintah Mongol, sejarah mereka sentiasa dipenuhi dengan darah dan penaklukan. Tetapi disebabkan dua faktor inilah, mereka digeruni ramai pihak. Bagi Tamerlane, baginda bukan sekadar penakluk dan pengasas Dinasti Timurid. Pada masa sama, sumpahan baginda dikatakan turut menjadi pencetus pertempuran paling berdarah dalam Perang Dunia Kedua (WWII): Stalingrad!

Tamerlane atau nama sebenarnya Timur dilahirkan pada 9 April 1336 di Kesh (kini Shakhrisabz), Uzbekistan. Timur dalam Bahasa Chagatai (salah satu cabang Bahasa Turki yang telah pupus) bermaksud besi. Dan jika diamati, nama baginda mirip dengan nama asal moyangnya Genghis Khan, Temujin.

Semasa zaman remajanya, Tamerlane dikatakan menyertai pasukan tentera seorang khan yang berpangkalan di Sistan (kini wilayah yang merangkumi timur Iran dan selatan Afghanistan) sebagai tentera upahan. Jika tidak terlibat dalam operasi ketenteraan, baginda bersama kumpulannya akan merompak para pengembara bagi mendapatkan barangan termasuk kuda, lembu dan kuda.

Bagaimanapun, pada satu hari, nasib malang menimpa Tamerlane. Semasa merompak satu kumpulan pedagang, salah seorang daripada mereka berjaya memanah sebanyak dua kali terhadap baginda. Satu panah mengenai tangannya dengan satu lagi panah mengenai kaki kanannya. Akibatnya, Tamerlane terpaksa memotong dua jarinya dan terpaksa berjalan tempang untuk sepanjang hayatnya. Disebabkan peristiwa ini, orang Eropah menggelar baginda sebagai Timur the Lame (Timur Si Tempang) atau Tamerlane.

Tetapi sebelum itu, kami cadangkan korang dapatkan SOVIET DI HUJUNG JARI. Stalingrad merupakan babak penting Kesatuan Soviet dalam WWII kerana ia pencetus kebangkitan mereka dalam mengusir Jerman dari Motherland. Nak tahu lagi pasal Stalingrad, dapatkan buku ini sekarang! Beli di Shopee: https://shopee.com.my/The-Patriots-Soviet-Di-Hujung-Jari-i.238336777.6768174598

Sepanjang hayatnya, Tamerlane dikenali kerana kebijaksanaan dan karismanya sebagai pemimpin. Dua ciri ini bukan saja membantu baginda menjadi pemimpin puak Barlas (puak Mongol yang telah mengalami banyak proses penturkian)nya. Malah, ia sebenarnya menjadikan Tamerlane lebih licik dalam mengatur pakatan dan menguasai pentadbiran lebih-lebih lagi jika situasi yang dihadapinya memberi kelebihan kepada baginda.

Misalnya, pada 1361, baginda mengisytiharkan taat setia kepada seorang khan dari Kashgar, Tughluq Temur. Tamerlane berbuat demikian berikutan Temur telah berjaya menakluk Transoxiana termasuk kota Samarkand ketika itu. Sebagai menghargai kesediaannya memberi taat setia kepadanya, baginda dilantik sebagai salah seorang menteri kerajaan Kashgar ketika itu.

Bagaimanapun, Tamerlane menghidu peluang untuk mengkhianati Temur dengan bergabung dengan kekanda iparnya Amir Husayn. Gabungan kekuatan kedua-dua figura ini membawa kepada kejatuhan Transoxiana. Namun begitu, hubungan kedua-duanya mula renggang sekaligus mendorong Tamerlane menghukum mati Husayn pada 1370. Dengan kemangkatan baginda, kekuasaan puak Chagatai kini dipegang sepenuhnya oleh Tamerlane sekaligus memberinya hak untuk memulihkan semula Empayar Mongol.

Empayar yang dibina baginda tidaklah sebesar empayar yang dibina oleh Genghis Khan. Tetapi ia masih lagi sebuah empayar yang luas meliputi wilayah dan negara seperti Uzbekistan, Turkmenistan, Kazakhstan, Tajikistan, Afghanistan, Iran, Iraq dan Kuwait. Lebih mengagumkan, Tamerlane berjaya mengatasi cabaran kerajaan-kerajaan yang wujud ketika itu seperti Turki Uthmaniyah, Mamluk dan Kesultanan Delhi. Malah, pada satu ketika, baginda sudah merancang untuk menjatuhkan Dinasti Ming yang bertapak di China.

Bagaimanapun, ia masih tidak menghilangkan sikap kejam baginda sebagai pemerintah. Bagi mana-mana kota yang menyerah kepada Tamerlane tanpa melawan, mereka akan diberi layanan baik. Tetapi kota Isfahan, Parsi membuat satu kesilapan besar dengan membunuh pengutip cukai dan pasukan tentera baginda yang ditempatkan di situ.

Sebagai tindak balas, kota tersebut digempur oleh Tamerlane pada 1387. Populasi Isfahan yang berjumlah 100,000 hingga 200,000 orang ketika itu dihukum bunuh dengan 28 buah menara tengkorak didirikan di situ. Setiap menara didirikan menggunakan 1,500 tengkorak. Kekejaman yang dilakukan Tamerlane bersebab sebagai cara mengingatkan mana-mana wilayah untuk terus taat setia kepada baginda. Jika mereka enggan berbuat demikian, maka bersedia sajalah terima akibat macam Isfahan.

Tetapi jika dibandingkan dengan semua kempen berdarah Tamerlane, ia tidak sehebat kempen yang berlaku beratus tahun selepas kemangkatan baginda pada 18 Februari 1405. Semuanya kerana sumpahan pada makamnya di Gur-e-Amir, Samarkand yang berbunyi, “Sesiapa yang membuka makamku, maka dia akan melepaskan seorang penakluk yang jauh lebih kejam daripada aku.” Sumpahan ini diukir pada makamnya dan diketahui oleh penduduk tempatan selama bertahun-tahun.

Jadi, siapa tak mengamuk apabila saintis Kesatuan Soviet, Mikhail Mikhaylovich Gerasimov membuka dan mengeluarkan rangka Tamerlane dari Gur-e-Amir pada 19 Jun 1941. Orang tempatan sudah ingatkan jangan buka tapi Gerasimov tetap berdegil dan melakukannya. Pemeriksaan pada rangka baginda mendapati Tamerlane mempunyai ketinggian 172 cm dan memang tempang pada kaki kanannya.

Setelah diperiksa, ia dibawa ke Moscow untuk analisis selanjutnya. Tetapi keinginan saintis Rusia itu mengetahui rahsia Tamerlane dikatakan menjadi pencetus sumpahan Tamerlane. Tak lama selepas makam baginda dibuka, Jerman menyerang Soviet menerusi Operasi Barbarossa.

Pastinya, hal ini bermain dalam kepala pemerintah Soviet ketika itu, Joseph Stalin selepas diberitahu tentang sumpahan Tamerlane. Agaknya tak mahu undang lagi banyak bala, beliau mengarahkan rangka baginda dimakamkan semula di Samarkand pada 20 Februari 1942. Tak lama selepas itu, Pertempuran Stalingrad tercetus yang menyaksikan lebih sejuta orang tentera dan orang awam terbunuh. Tetapi Stalingrad turut menjadi permulaan pihak Soviet mengusir Jerman keluar dari tanah air mereka.

RUJUKAN

Brophy, M. (2022, 8 Ogos). Did The Curse of Tamerlane Cause One of the Bloodiest Battles in World War II?. Ancient-Origins.

Sofrep. (2022, 20 Mei). Did The Ancient Curse Of Tamerlane Almost Doom The Soviet Union In WWII?.


Sebenarnya Sushi Itu Makanan Fast Food Jepun

Kebiasaannya, sebut saja makanan segera, makanan seperti ayam goreng, kentang goreng, piza dan minuman ringan. Tetapi tidak ramai sedar, sushi yang kini menjadi kegemaran ramai dianggap makanan segera di Jepun sejak abad ke-18 lagi.

Tetapi perlu diingat, sushi yang dihasilkan ketika itu berbeza bukan saja dari segi wilayah tetapi cara pembuatannya. Contoh paling mudah, cara pembuatan sushi itu sendiri. Penulis abad ke-19 Kitagawa Morisada menceritakan bagaimana chef-chef sushi di Osaka, Edo (Tokyo) dan Kyoto menggunakan teknik hakozushi semasa menghasilkan sushi.

Hakozushi ialah satu teknik di mana kepalan nasi disusun dalam sebuah kotak segi empat tepat sebelum diletakkan hias atas dan penutup sebelum ditekan. Sehingga hari ini, teknik ini masih lagi popular di Kyoto dan Osaka. Tetapi di Edo pula, ia digantikan dengan teknik nigirizushi, teknik di mana kepalan nasi ditekan dengan tanagn sebelum dihidangkan. Teknik itu dikatakan telah digunakan selama 50 hingga 60 tahun dan kini digunakan secara meluas di peringkat antarabangsa.

Sushi yang dihasilkan secara nigirizushi terdiri daripada tamagoyaki (telur gulung), shirauo (ikan salangidae), sashimi tuna, kohada (tempedal shad) dan anago (belut conger) manis. Gambaran nigirizushi yang digambarkan Morisada hampir sama dengan sushi Edomae yang dihasilkan hari ini. Shirauo jarang kelihatan dalam sushi hari ini tetapi pada abad ke-17, terdapat banyak kawasan perairan yang kaya dengan shirauo sekitar Tsukishima berhampiran Edo. Malah, sushi ini merupakan sushi kegemaran Ieyasu Tokugawa.

Pada ketika itu, sushi berharga lapan mon dengan tamagoyaki pula dikenakan harga 16 mon. Jika satu mon bersamaan dengan ¥12 hari ini, ini bermakna sushi ketika itu berharga di bawah ¥100. Seandainya ia dibandingkan dengan harga sushi yang dijual hari ini, ia masih mahal tetapi masih lagi berpatutan.

Tetapi tamagoyaki pula dikenakan harga dua kali ganda kerana bahan utamanya ialah telur dianggap barang mewah ketika itu. Ia dicaj harga tujuh hingga 20 mon – amat berbeza dengan dunia hari ini. Nigirizushi dihasilkan oleh chef sushi Hanaya Yohei sekitar 200 tahun yang lalu.

Kedai sushi terkenal milik Yohei terletak di Ryugoku tetapi ia berdepan kemerosotan pelanggan selepas Gempa Bumi Besar Kanto 1923. Bagaimanapun, kedai tersebut terus bertahan sehingga ditutup operasi pada 1930. Pada peringkat awal penubuhannya, sushi kohada yang diperkuatkan dengan rendaman air cuka dijual Yohei dalam kotak kayu yang boleh dibawa sebelum dijual di laluan-laluan malam.

Sementara Kyoto dan Osaka menggunakan ikan kembung dalam kepalan sushi mereka, Edo pula menggunakan kohada yang lebih kecil dan senang dimakan. Apabila menu ini mendapat sambutan menggalakkan, Yohei kemudiannya mengembangkan menu dengan menambah makanan laut lain seperti shirauo, udang dan belut conger. Sebelum menubuhkan restoran pada 1824, beliau berkira-kira mahu menjualnya di sebuah gerai kecil (yatai) tetapi melihat saiz gerai terlalu sempit untuk diuruskan.

Yohei turut dikenali sebagai pelopor perkhidmatan penghantaran sushi dan rangkaian restoran sushi serta turut bertanggungjawab memperkenalkan format hidangan yang dihantar menggunakan tali sawat penyampai. Menariknya, ia turut membantu mempopularkan yatai sebagai gerai menjual makanan.

Dalam catatannya, Morisada menceritakan menjelang waktu malam, gerai-gerai ini mula aktif menjual makanan termasuk sushi dan tempura. Walaupun kejayaan kedai sushi Yoshi mendorong lebih ramai orang membuka kedai sama, kesempitan tanah di Edo mendorong ramai beralih kepada yatai sebagai alternatif.

Yatai bukan saja muncul di pasar-pasar harian dan tempat tumpuan orang ramai. Malah, ia juga muncul pada hari-hari perayaan. Kebiasaannya, para peniaga akan menerima pesanan daripada pelanggan sebelum makanan dihantar ke lokasi di mana mereka duduk. Perihal yatai ini turut dilakar oleh Morisada dalam koleksi lakarannya bertajuk Morisada’s Sketches (Lakaran-Lakaran Morisada).

RUJUKAN:

Kobayashi, Akira. (2020). When Sushi Became a New Fast Food in Edo. Diambil dari https://www.nippon.com/en/japan-topics/g00962/when-sushi-became-a-new-fast-food-in-edo.html


Mjolnir: Bagaimana Tongkat Thor Dicipta?

Sebut saja Mjolnir, ramai membayangkan tukul kesayangan Thor sebagai s3nj4ta pilihannya dari Thor (2011) hinggalah Thor: Ragnarok (2017). Dalam mitologi Norse, ia menjadi s3nj4ta yang digunakannya untuk melindungi Asgard dari semua musuh mereka termasuk golongan gergasi Jotunheim yang mahu menghapuskan AEsir (dewa-dewi Norse).

Dari segi bahasa, Mjolnir bermaksud kilat dalam Bahasa Norse Lama. Dan ia amat bersesuaian dengan Thor atau Kilat dalam Bahasa Proto-Jerman kerana mengikut mitologi Norse, Thor bertanggungjawab mencetuskan ribut petir dan kilat yang saling menyabung itu dikatakan merujuk kepada bunyi tukulnya itu.

Walaupun etimologi asal Mjolnir tidak diketahui, nama tersebut banyak dikesan dalam banyak Bahasa Indo-Eropah seperti mlunji (Bahasa Slavik Lama), molnija (Bahasa Rusia) dan mellt (Bahasa Wales). Kesemua terma ini membawa maksud yang sama iaitu kilat.

Thor selalunya menggunakan Mjolnir sebagai alat merestui perkahwinan, kelahiran anak dan pengebumian. Dan dalam konteks komuniti, orang-orang Norse memuja tukul ini dan mengadakan upacara dengan mengetuk beberapa objek dengan Mjolnir agar ia boleh berbunyi semula seperti kilat. Menurut sejarawan Saxo Grammaticus, upacara sebegini dibuat bagi membolehkan sesebuah kampung diberkati dan dilindungi oleh dewa-dewi Norse daripada sebarang malapetaka.

Dalam tiga fungsi yang dinyatakan, fungsi Mjolnir sebagai alat merestui perkahwinan merupakan yang paling terkenal dalam banyak kisah mitos Norse. Misalnya dalam satu kisah Poetic Edda (Þrymskviða), pada satu ketika, tukul Thor dicuri oleh seorang gergasi dan dibawa lari ke Jotunheim. Berang dengan insiden tersebut, Thor menjejakkan kaki ke negeri mereka dengan menyamar sebagai pengantin perempuan salah seorang gergasi.

Thor tahu seperti dalam majlis perkahwinan lain, Mjolnir sudah pasti akan digunakan dalam majlis perkahwinan jotun (nama lain untuk gergasi dalam Bahasa Norse). Sebaik saja Mjolnir berada di tangannya, dia segera mengambilnya dan mengetuk semua hadirin sebelum kembali ke Asgard.

Idea Dewa Kilat ini sebagai figura yang merestui perkahwinan dapat dilihat pada imej sebuah pasangan yang diberi restu oleh seorang individu yang lebih besar dengan tukulnya pada sebuah ukiran batu Zaman Gangsa. Bagi sejarawan E.O.G. Turville-Petre, restu sebegini sebenarnya sebahagian daripada cara memberi kesuburan kepada mempelai, satu tindakan logik memandangkan Thor ada kaitan dengan pertanian dan kesuburan tanaman.

Mjolnir juga mempunyai maksud lebih luas dari segi falsafah orang Norse itu sendiri. Mjolnir dianggap sebagai simbol kekuasaan Thor melawan kekacauan yang dicetuskan Jotunheim dan pelindung AEsir serta kemanusiaan. Dan bila ia digunakan dalam pelbagai upacara, tindakan Thor mempunyai kepentingan yang cukup kuat dari segi psikologi dan keagamaan.

Jadi, bagaimana tukul Thor ini wujud? Kisah ini dibicarakan secara panjang lebar dalam Prosa Edda (Skáldskaparmál). Pada satu ketika, Loki sengaja mengusik isteri Thor, Sif dengan memotong rambut panjangnya berwarna emas. Apabila perkara tersebut diketahui Dewa Kilat itu, Thor mengugut akan mematahkan setiap tulang saudaranya itu sekiranya dia tidak mahu menebus apa yang dilakukannya itu.

Untuk mengelak daripada menjadi mangsa amukan Thor, Loki mengembara ke Svartalfheim dan meminta dua anak kepada orang kerdil bernama Ivaldi untuk menghasilkan sebuah rambut palsu emas khas untuk Sif. Dua bersaudara itu bukan saja berjaya berbuat demikian, malah berjaya menghasilkan kapal Skidbladnir dan l3mb1ng Gungnir (l3mb1ng yang paling merb4h4ya)

Tetapi seperti dijangka, perangai tipikal Dewa Penipuan itu timbul. Tidak lama selepas itu, dia menghampiri dua bersaudara bernama Brokkr dan Sindri lalu mengejek mereka tidak boleh menghasilkan barang berkualiti setanding seperti yang dibuat Ivaldi bersaudara. Malah, Loki sanggup mempertaruhkan kepalanya sekiranya mereka berjaya. Lantas, kedua-duanya bersetuju menyahut cabaran Loki itu.

Untuk memastikan mereka tidak berjaya, Dewa Penipu itu menyamar sebagai seekor lalat dan meny3ng4t tangan Sindri. Begitupun, itu tidak menghalangnya daripada menghasilkan Gullinbursti (khinzir berambut emas dan berlari lebih laju daripada kuda).

Loki kemudiannya meny3ng4t leher Brokkr semasa dia sibuk menguruskan api tempat tempaan tetapi itu tidak menghalang Sindri menghasilkan cincin istimewa bernama Draupnir (berupaya menghasilkan lapan lagi cincin baru pada malam kesembilan).

Akhir sekali, kedua-duanya berkeinginan menghasilkan sebuah tukul yang hebat kualitinya. Malangnya, Loki terus mengganggu dua bersaudara itu dengan kali ini menyengat kelopak mata Brokkr sekaligus menyebabkan penglihatannya terjejas dan melambatkan kerjanya menempa tukul tersebut.

Tetapi pada akhirnya, dua bersaudara itu berjaya menghasilkan Mjolnir yang boleh dibaling dan sentiasa mengenai sasaran. Bagaimanapun, Sindri mengeluh kualiti tukul tersebut hampir terjejas disebabkan oleh satu kelemahan ketara: pemegang yang pendek. Tetapi dengan kualiti barang yang dihasilkan, mereka tahu Loki harus membayar pertaruhan yang dibuatnya dengan mereka.

Loki sempat tiba di Asgard sebelum Brokkr dan Sindri lalu menyerahkan semua barangan berkualiti yang dibuat di Svartalfheim. Untuk Thor, dia menyerahkan tukul Mjolnir dan rambut palsu emas khas untuk Sif. Manakala untuk AEsir lain, Odin mendapat cincin Draupnir dan l3mb1ng Gungnir. Sementara Freyr pula gembira mendapat Skidbladnir dan Gullinbursti.

Di sebalik kegembiraan mereka, Thor tahu Loki masih berhutang orang-orang Svartalfheim kepalanya untuk semua tugas mereka. Bila kedua-duanya cuba membvnvhnya, dia memberi alasan mereka berhutangkan kepalanya, bukan lehernya. Mendengar jawapan itu dan menghilangkan pening kepala yang dicetuskan Dewa Penipuan itu, Brokkr dan Sindri menjahit mulut Loki sebelum berangkat pulang ke Svartalfheim.

Satu perkara menarik yang dijumpai dalam kebanyakan artifak Era Viking ialah penemuan azimat berbentuk tukul, kadang-kadang bersama azimat berbentuk salib. Tidak diketahui sama ada azimat sebegini dipakai sebelum Era Viking atau tidak tetapi peranannya sama atau berlawanan dengan azimat salib. Tidak mustahil individu sebegini memakai azimat tukul kerana mahukan semua kelebihan Mjolnir iaitu perlindungan, restu dan pengabdian.

Satu teori menarik ialah kewujudan secara bersama elemen paganisme dan Kristian di Scandinavia walaupun kedua-duanya mempunyai hubungan yang rumit dan wujud pada era berbeza. Tidak mustahil wujud individu yang menggabungkan amalan kedua-dua fahaman, kadang-kadang secara serentak tanpa sedikit pun menyinggung perasaan sesiapa.

Bukti perkara ini banyak didapati di mana-mana. Di kota perdagangan Hedeby, pasukan arkeologi menemui kubur seorang wanita yang dihias dengan seutas rantai salib tetapi kerandanya dihias dengan motif tukul yang sinonim dengan Mjolnir dan Thor. Sementara sesetengah penghuni kubur di Pollista, Sweden ditemui bersemadi bersama kedua-dua rantai salib dan tukul.

Siapa sangka, Mjolnir yang menjadi sumber komedi Marvel Cinematic Universe (MCU) terutama dalam Avengers: Age of Ultron rupa-rupanya menjadi pujaan ramai orang Norse pada masa lampau. Pada mereka, Mjolnir mewakili ketaatan mereka kepada dewa-dewi Norse bersesuaian dengan statusnya sebagai pelindung AEsir dan kemanusiaan.

RUJUKAN:

McCoy, Daniel. THOR’S HAMMER. Norse Mythology for Smart People. https://norse-mythology.org/symbols/thors-hammer/

McCoy, Daniel. THE CREATION OF THOR’S HAMMER. Norse Mythology for Smart People. https://norse-mythology.org/tales/loki-and-the-dwarves/


Apa Beza Bahasa Dan Dialek?

Sejak bayi lagi, kita telah diajar untuk bercakap. Masa berlalu, kita menempuhi alam pendidikan, dan alam pekerjaan. Sehingga dijemput Ilahi, kita akan menemui dengan bermacam jenis orang.

Saudara-mara dan sahabat handai kita bertemu. Selama sekian masa, kita saling berbual dan bertukar pendapat. Kadangkala, perbualan tersebut tidak dapat difahami kerana bentuk pertuturan yang berbeza dengan kita.

Jika seseorang ditanya akan bentuk pertuturan tersebut, pastinya beliau akan menjawab “bahasa” ataupun “dialek” lalu diikuti oleh tempat asalnya. Misalnya, jika seseorang itu berasal dari X, beliau akan menjawab “Dialek X” ataupun “Bahasa X”.

Dalam kehidupan seharian, kita barangkali tertukar antara “bahasa”, “dialek”, “loghat”, “aksen”, “telor”, dan yang sewaktu dengannya. Persoalannya, bagaimana dengan perspektif linguistik?

KAMUS BAHASA MELAYU

Menurut Kamus Pelajar Edisi Kedua, “bahasa” telah ditakrifkan sebagai “sistem lambang bunyi suara yang digunakan sebagai alat perhubungan dalam sesuatu kelompok manusia untuk melahirkan perasaan dan fikiran”.

Menurut Kamus Dewan Edisi Keempat, “dialek” telah ditakrifkan sebagai “satu bentuk bahasa yang digunakan dalam sesuatu daerah atau oleh sesuatu kelas sosial berbeza daripada bahasa standard”.

Menurut laman sesawang persamaan kata, perkataan “dialek” adalah seerti dengan perkataan “aksen”, “bahasa”, “loghat”, dan “pelat”. Begitu juga dengan “bahasa” yang seerti dengan “aksen”, “loghat”, “patois”, dan “pelat”.

PEMISAH BAHASA DAN DIALEK?

Secara linguistiknya, apakah pemisah antara “bahasa” dan “dialek”? Adakah wujud pemisahan tersebut? Artikel ini akan menjawan sedikit persoalan kita. Bacalah dengan hati yang terbuka.

KEBOLEHFAHAMAN BERSAMA

Salah satu cara untuk memisahkan antara “bahasa” dan “dialek” adalah daripada segi “kebolehfahaman bersama”. Kebolehfahaman Bersama secara ringkasnya adalah situasi di mana penutur dapat memahami antara satu sama lain tanpa perlu mempelajarinya.

Jika kita berkiblatkan takrifan tersebut sebagai pemisah, bentuk pertuturan lain yang kita dapat fahami akan dianggap sebagai “dialek”. Jika tidak dapat difahami, pertuturan tersebut dianggap sebagai “bahasa”.
Untuk pengetahuan semua, pengiblatan takrifan tersebut akan membawa masalah. Hal ini kerana, setiap kelompok manusia mempunyai tahap kebolehfahaman bersama yang berbeza.

Berdasarkan pengetahuan penulis sebagai penutur Muar-Batu Pahat, sangat sukar untuk kami memahami Sri Lanka, Sarawak, dan Reman. Tidak salah kami, penutur Sarawak mampu memahami kesemua penutur yang lain.

SISTEM TULISAN

Salah satu cara untuk memisahkan antara “bahasa” dan “dialek” adalah daripada segi “Sistem Tulisan”. Contoh sistem tersebut adalah Rumi, Jawi, Devanagari, Kanji, Hanzi, Hangul, dan sebagainya.

Jika kita berkiblatkan takrifan tersebut sebagai pemisah, bentuk pertuturan lain yang menggunakan sistem tulisan yang sama akan dianggap sebagai “dialek”. Sekiranya berbeza, akan dianggap sebagai “bahasa”.

Untuk pengetahuan semua, pengiblatan takrifan tersebut juga akan membawa masalah. Hal ini kerana, ada sebilangan bentuk penuturan yang berkebolehfahaman bersama tetapi mempunyai sistem tulisan yang berbeza dan begitu juga sebaliknya.

Sebagai contoh, Hindi dan Urdu menggunakan sistem tulisan yang berbeza. Hindi memakai tulisan Devanagari manakala Urdu memakai tulisan Arab-Parsi yang bergaya Nastaliq. Mereka saling memahami dalam perbualan seharian, manakala dalam tulisan, mereka mengalami masalah.

Contoh lain, Mandarin dan Kantonis menggunakan sistem tulisan yang sama. Kedua-dua bentuk penuturan tersebut menggunakan tulisan Hanzi. Mereka hampir mustahil untuk memahami dalam perbualan seharian, manakala dalam tulisan, bergantung kepada penggunaan tulisannya.

POLITIK

Salah satu cara untuk memisahkan antara “bahasa” dan “dialek” adalah daripada segi “Politik”. Perkara yang mudah akan menjadi sangat berbeza sekiranya dicampuri muslihat ketatanegaraan tersebut.

Jika kita berkiblatkan takrifan tersebut sebagai pemisah, segala bentuk pertuturan lain yang berada di bawah kekuasaannya dianggap sebagai “dialek”, dan begitu juga sebaliknya.

Di Republik Rakyat China (PRC) misalnya, Kantonis, Tibet, Uyghur, Manchu dan sebagainya dianggap sebagai dialek kepada Mandarin. Kuasa pemerintahan mengatasi segalanya biarpun kesemua bentuk penuturan tersebut tidak dapat difahami.

PEPATAH BAHASA DAN DIALEK

Kepada sesiapa yang meminati bidang bahasa, barangkali kita akan menemui pepatah “Bahasa adalah dialek dengan askar dan angkatan tentera”.

Untuk pengetahuan semua, pepatah tersebut disebut oleh Max Weinreich (1894-1969). Pakar bahasa yang berasal dari Empayar Rusia (1721-1917) tersebut mempopularkan pepatah penonton syarahannya.

Biarpun begitu, pepatah tersebut dikaitkan dengan beliau. Sehingga pepatah tersebut diabadikan dalam bahasa ibundanya iaitu Yiddish. Pepatah tersebut berbunyi, “a shprakh iz a dialekt mit an armey un flot”.

AKHIR KATA

Kesimpulannya, itu adalah artikel kami secara ringkas mengenai pemisah antara bahasa dan dialek. Untuk pengetahuan, tiada petunjuk sejagat yang tetap mengenai pemisahan tersebut.

Kadangkala, kajian bahasa dapat membantu mencari pemisahan bahasa dan dialek dan kadangkala politik begitu juga. Ada juga yang selama ini kita anggap “dialek” telah dinaikkan pangkat sebagai “bahasa” oleh pakar bahasa.

Pada pendapat anda, apakah pemisahan antara bahasa dan dialek yang patut kita ikuti? Harap berikan ulasan anda di dalam ruang ulasan di bawah.

Semoga artikel ini memberikan manfaat kepada semua.

TAMAT.

RUJUKAN

Persamaan Kata: Dialek. Dicapai pada 22hb Januari 2021 dari http://m.persamaankata.com/4129/dialek

Persamaan Kata: Bahasa. Dicapai pada 22hb Januari 2021 dari https://m.persamaankata.com/1197/bahasa

Dewan Bahasa dan Pustaka: Bahasa. Dicapai pada 22hb Januari 2021 dari https://prpm.dbp.gov.my/Cari1?keyword=bahasa

Dewan Bahasa dan Pustaka: Dialek. Dicapai pada 22hb Januari 2021 dari https://prpm.dbp.gov.my/Cari1?keyword=dialek

What’s the different between a dialect and a language? Dicapai pada 22hb Januari 2021 dari https://youtu.be/jIi-Ug7qo74


Kisah Cinta Singa Dan Harimau Putih

Cameron (singa jantan) dan Zabu (harimau betina putih) dilahirkan di sebuah zoo New Hemisphere pada tahun 2000 dan dibesarkan di zoo tersebut hingga tahun 2004. Cameron dan Zabu dibesarkan bersama-sama dengan harapan untuk melahirkan baka gabungan gen singa jantan dan harimau betina iaitu ‘Liger’.

Bagi pemilik zoo, menghasilkan ‘liger’ akan menarik ramai pengunjung yang sanggup membayar harga yang mahal untuk melihatnya. Malah, ada yang sanggup membelinya. Paksaan untuk menghasilkan baka tersebut telah menyebabkan Cameron kehilangan berat sehingga 91 Kg.

Zabu pula sebenarnya bukan hasil kelahiran alam. Harimau putih tidak wujud di hutan liar. Maka, Zabu mempunyai genetik yang lemah. Harimau putih tidak mempunyai kemampuan memburu seperti harimau lain.

Pada tahun 2004, Zabu dan Cameron diselamatkan. Pihak Big Cat Rescue membina penempatan untuk Zabu dan Cameron. Zabu dimandulkan supaya ia tidak melahirkan baka ‘liger’.

Setelah bertahun-tahun tinggal bersama, Cameron sangat ‘possessive’ ke atas Zabu sehinggakan penjaga sukar untuk membersihkan dan memberi makan kepada Zabu. Hal ini disebabkan oleh dorongan testosteron Cameron.

Pihak Big Cat Rescue mempunyai dua pilihan — sama ada memisahkan Zabu & Cameron ataupun memandulkan/dikasi Cameron. Akhirnya, Cameron dikasi.

Beberapa bulan selepas itu, ‘kejantanan’ Cameron jatuh, rambutnya gugur. Tetapi Cameron tidak kisah, malah dia lebih selesa. Zabu pun tidak rasa kekasihnya makin kurang kacak. Tetap menyayangi.

Seperti singa liar, Cameron juga selalunya gemar tidur. Terbalik dengan Zabu yang agak energetik dan bermain. Zabu selalu ganggu Cameron tidur untuk ajak bermain. Cameron malas layan dan Zabu putus asa lalu bermain seorang diri 😂

Cameron mati pada Februari 2019 baru-baru ini kerana kanser hati (liver). Sebelum itu, penjaga telah cuba pelbagai jenis makanan dan pelbagai jenis rawatan untuk memastikan Cameron sentiasa cukup makan. Tetapi tak dapat diselamatkan.

Sebulan selepas itu pada Mac 2019, Zabu pula mati kerana buah pinggangnya tidak berfungsi dan tidak mempunyai kemahuan untuk hidup lagi setelah kehilangan Cameron. Pihak Big Cat Rescue percaya Zabu mati kerana patah hati dan telah beberapa hari tidak makan.

Mereka hidup gembira selama 15 tahun. True love


Selepas Kewafatan Rasulullah S.A.W, Apa Tugas Jibril?

Agama merupakan warisan paling popular yang pernah diperolehi manusia. Boleh dikatakan semua orang pernah mendengar perkataan “tuhan” dalam bahasa masing-masing, cuma bezanya mereka ada tafsiran dan pemahaman sendiri. Sesetengah pihak pula berpegang yang tuhan ada banyak. Tetapi anutan tauhid senang kata bermaharajalela di dunia ini.

Dalam agama, hierarki paling tinggi mestilah Tuhan. Dan Dia difirmankan mempunyai suruhan-suruhan tersendiri yang tugas mereka tidak lain tidak bukan untuk melaksanakan perintah. Suruhan-suruhan ini terdiri daripada nabi, rasul dan malaikat. Agama Kristian dan Judaisme pun dilihat tidak begitu berbeza, kerana struktur mereka dibina dengan “prophet” (nabi), “patriarch” (ayahanda/rasul) dan “angels” (malaikat).

Persamaan dari segi malaikat itu sangatlah menarik untuk dibincangkan. Sama seperti Islam, semua malaikat dipercayai menggalas peranan dan fungsi berlainan. Malaikat juga dilihat mempunyai sistem sendiri, dimana bilangan yang tidak terhitung kira berada dibawah empat ketua atau panglima malaikat. Mikail (as) memberi rezeki. Israfil (as) meniup sangkakala. Izrail (as) pun mempunyai reputasinya juga, cuma sama ada Illiyin atau Sijjin sahaja.

Seorang panglima yang tidak disebut ialah Jibrail (as). Dia sangatlah popular dalam kalangan masyarakat, sampai dikenali banyak agama. Di sisi Judaisme, Gavri’el (Tuhan ialah Kekuatanku) muncul di hadapan Nabi Daniel. Dia juga dihantar untuk memvsnahkan Jerusalem. Gavri’el juga dipetik Judaisme sebagai malaikat yang memelihara Bani Israil daripada malaikat-malaikat bangsa lain.

Umat Islam pula tidak berpegang kepada kepercayaan sebegitu rupa. Dari Nusantara ke Maghribi, termasuk juga dalam kalangan minoriti bersyahadah di rantau lain, setiap seorang berpegang bahawa malaikat tidak berk0nflik. Atas penglibatan bersama Nabi Muhammad (SAW), Jibril (as) merupakan antara panglima malaikat yang sentiasa disebut. Tugas Jibril (as) dengar saja mudah. Tetapi amanah yang digalas iaitu membawa wahyu-Nya.

Namun memandangkan semua nabi telah wafat (kecuali Isa as), apakah Jibril (as) sudah tiada tugas? Soalan paling berprovokasi, apakah Jibril (as) sedang menganggur? Jawapan yang paling ringkas ialah tidak dan jauh sekali. Walaupun tiada lagi wahyu yang diturunkan, Jibril (as) masih lagi mempunyai tugasan-tugasan lain. Kitab al-Haba’ik fi Akhbaril Mala’ik yang ditulis Jalaluddin as-Suyuthi membahaskan tentang pengelolaan urusan dunia dibawah empat panglima malaikat.

Dalam halaman ke-16, as-Suyuthi menerangkan bahawa: “empat panglima malaikat yang menguruskan dunia dalam riwayat Ibnu Abi Hatin dan Abu-Syaikh (kitab al-‘Uzhmah) dan al-Baihaqi (kitab Syu’abul Iman): Jibril, Mikail, Izrail dan Israfil. Jibril diserahkan tugasan mengatur angin dan para t3nt3ra. Mikail diserahkan urusan hujan dan tumbuh-tumbuhan. Izrail diserahkan tugasan mencabvt ny4w4 dan Israil diserahkan tugas menyampaikan perintah kepada mereka.”

Setiap manusia mempunyai hajat dan keperluan semasa. Dalam konteks inilah as-Suyuthi menjelaskan lagi dalam halaman ke-24:

“Al-Baihaqi meriwayatkan daripada Tsabit bahawa ‘telah disampaikan kepadaku riwayat yang menyatakan bahawa Allah SWT menghantar Jibril (as) untuk menguruskan hajat hidup manusia: ‘Wahai Jibril, Tahan dulu untuk memenuhi hajatnya kerana Aku sungguh senang mendengar lantunan doanya.’ Apabila orang kafir berdoa, Allah pun berkata kepadanya: ‘Wahai Jibril, penuhi apa yang menjadi hajatnya kerana Aku tidak suka mendengar lantunan doanya.”

Berdasarkan pendapat daripada as-Suyuthi ini, Jibril (as) jauh sekali tidak melakukan apa-apa atau sekadar menanam anggur semata-mata di Syurga. Walaupun tiada wahyu perlu diturunkan lagi, kerana al-Qur’an sudahpun dilengkapkan – Jibril (as) tetap menjalankan tugas-tugasan seperti yang diriwayatkan.

Itu yang diketahui. Yang tidak diketahui manusia belum tentu lagi. Mungkin ada, mungkin tiada. Mungkin juga jauh daripada imaginasi manusia yang paling imaginatif sekali.

RUJUKAN:

Jalaluddin as-Suyuthi. (1985) Al-Haba’ik fi Akhbaril Malaik. Darul Kutub al-Ilmiyyah.


Beckham Kena Baling Kasut But Dengan Tun Alex Ferguson

Bila pemain bertelagah dengan pengurus atau pemilik, ia selalunya membawa kepada p3rang besar yang mengakibatkan si pemain meninggalkan kelab atau dipecat. Dan ada satu pertelagahan yang paling terkenal pada awal abad ke-21 iaitu sepakan ‘percuma’ but Sir Alex Ferguson ke kening David Beckham pada tahun 2003.

Kisah ini bermula lama sebelum insiden sepakan but berlaku pada Februari 2003. Sepanjang musim 2002-2003, Beckham sentiasa dikaitkan dengan perpindahan ke kelab-kelab ternama lain seperti Real Madrid dan Barcelona.

Bagi Ferguson dan staf kejurulatihan United seperti Carlos Queiroz dan Tony Coton, mereka perasan Beckham tidak lagi mempunyai kesungguhan untuk berjaya berbanding pada tahun-tahun beliau mencipta nama sebagai pemain terkenal.

Letusan perasaan antara kedua-duanya akhirnya meletus pada Februari 2003 selepas tamat perlawanan Piala FA menentang Arsenal. Manchester United tewas dalam perlawanan tersebut dan lumrah bagi mana-mana pengurus, Ferguson merasa tidak gembira dengan apa yang berlaku.

Bila pemain-pemain masuk ke bilik persalinan, Ferguson menyalahkan Beckham sebagai punca kekalahan pasukan. Beckham yang juga dikenali sebagai Goldenballs enggan melayan tuduhan tersebut dan membalas ada lagi beberapa pemain yang sepatutnya dipersalahkan atas kekalahan tersebut.

Namun, Ferguson enggan berganjak dan meminta Beckham mengakui kesilapan yang dilakukannya. Ini menyebabkan kapten England ketika itu mengeluarkan perkataan-perkataan kesat terhadap pengurus legenda Scotland itu.

Berang dengan kenyataan Beckham, tanpa semena-mena, but yang berada di lantai disepak Ferguson tepat mengenai dahinya. Apabila itu berlaku, ia hampir-hampir mencetuskan pergaduhan besar dalam bilik persalinan jika tidak kerana campur tangan pemain-pemain senior seperti Ryan Giggs, Ruud van Nistelrooy dan Gary Neville.

Selepas mendapatkan rawatan di bilik rawatan, Beckham hendak beredar apabila Ferguson muncul di pintu dan memohon maaf atas apa yang berlaku. Tetapi nasi sudah jadi bubur.

Apabila berita itu diketahui isterinya Victoria Beckham, bekas anggota kumpulan Spice Girls itu mahu bersemuka dengan Ferguson tetapi dihalang Beckham. Sebaliknya, pasangan selebriti itu memilih meninggalkan Old Trafford.

Tetapi bila imej luka di kening Beckham dikesan oleh pihak media dan peminat, ramai sudah menjangka berlaku pergaduhan besar antara kapten England dengan Ferguson.

Beberapa hari selepas itu, pengurus legenda yang pernah menguruskan Aberdeen dan Scotland memberitahu lembaga pengarah untuk menjual Beckham pada musim panas 2003.

Alasannya ialah Ferguson enggan membenarkan seorang pemain merasakan dirinya lebih penting daripada kelab. Jika dibiarkan, ia berpotensi mengancam kedudukannya sebagai pengurus kelab bersejarah berkenaan.

Kisah pergaduhan panas ini direkodkan dalam autobiografi Ferguson dan Beckham iaitu My Sides (2003) dan Alex Ferguson: My Autobiography (2013).

Pada musim panas 2003, hasrat Beckham untuk berhijrah menjadi kenyataan dengan menyertai Los Blancos dengan yuran perpindahan 25 juta paun. Dan pengganti Beckham ialah seorang pemain remaja dari Sporting Lisbon dengan yuran perpindahan 12.24 juta paun.

Ya, dialah Cristiano Ronaldo dan sejak itu, semua menjadi sejarah. Ronaldo mula membina namanya bersama United dan membantu mereka memenangi beberapa kejuaraan termasuk Liga Juara-Juara Eropah 2007-2008 sebelum berhijrah ke Real Madrid dan Juventus.

Sementara Beckham pula kekal di Real sehingga musim panas 2007 sebelum menyertai LA Galaxy dan akhir sekali Paris St Germain. Beliau menggantung but pada akhir musim Ligue 1 2012-2013.

Manakala Ferguson terus cemerlang mengemudi United untuk tahun-tahun berikutnya walaupun dicabar oleh pengurus-pengurus lawan baru seperti Rafa Benitez, Jose Mourinho, Carlo Ancelotti dan Roberto Mancini. Akhirnya, beliau menamatkan karier sebagai pengurus pada akhir musim 2012-2013.

Hubungan kedua-duanya terus kekal baik walaupun dicemari dengan insiden sepakan but ini. Malah, bila Ferguson menjalani pembedahan kecemasan bagi menangani masalah pendarahan otak pada Mei 2018, Beckham menghantar mesej ini:

Beckham sendiri mengakui selepas beberapa tahun, barulah beliau merasakan apa yang berlaku pada Februari 2003 itu merupakan satu kesilapan membabitkan kedua-dua pihak.

Dan sebagai testimoni hubungan kedua-duanya pulih, boleh lihat hantaran Instagram Beckham berkenaan ulangtahun  perlawanan final Liga Juara-Juara Eropah menentang Bayern Munich yang diadakan pada Mei 2019:

RUJUKAN:

Fifield, Dominic. (2003). Beckham went for boss in boot brawl. The Guardian. https://www.theguardian.com/football/2003/sep/01/newsstory.sport3

de Menezes, Jack. (2013). Sir Alex Ferguson autobiography: What really happened in the dressing room between me, a flying boot, and David Beckham. The Independent. https://www.independent.co.uk/sport/football/news-and-comment/sir-alex-ferguson-autobiography-what-really-happened-in-the-dressing-room-between-me-a-flying-boot-8897245.html


Pertempuran Sungai Frigidus (394 Masihi): Pertembungan Rom Timur Dan Rom Barat

Sejak kelahiran Nabi Isa A.S sebagai utusan tuhan, sebelum baginda dinaikkan ke langit apabila Empayar Rom mahu membunuh baginda, siapa sangka bahawa beberapa ratus tahun kemudian, empayar ini jugalah yang mengambil ajaran baginda lalu menjadi agama rasmi. Ya, mungkin untuk kita umat Islam, kita berpendapat bahawa ajaran Kristian yang ada ketika itu sudah lari daripada ajaran asal yang dibawa oleh Nabi Isa Al-Masih, tetapi mereka masih bergelar ahli kitab ketika itu.

Lagipun Rasulullah S.A.W belum lagi lahir untuk memurnikan semula ajaran nabi Isa, tetapi kalau Rasulullah S.A.W dan umat Islam sendiri pernah bergembira kerana kemenangan Maharaja Heraclius yang mempin tentera Byzantine/Rom Timur melawan Parsi kerana mereka ialah ahli kitab, maka kata saya perlunya kita mempelajari bagaimana perang saudara berlaku dalam sebuah empayar kerana perbezaan agama. Kisah bagaimana Empayar Rom terpisah kepada dua paksi, di mana paksi yang cuba membangunkan kembali kepercayaan pagan Rom serta usaha untuk mempertahankan agama Kristian sebagai agama rasmi Empayar Rom dicerita lebih lanjut dalam artikel ini.

Semuanya bermula pada tahun 313 Masihi apabila Maharaja Constantine telah menghalalkan kepada penduduknya untuk mengamalkan agama Kristian disekitar empayar melalui Dekri Milan. Lalu kemudian pada 380 Masihi, kita dapat melihat bagaimana Maharaja Theodosius telah menjadikan agama Kristian sebagai agama rasmi Empayar Rom. Tindakan Theodosius ini membuatkan para senat Empayar Rom tidak senang duduk dan berusaha untuk mengembalikan semula kepercayaan pagan yang menjadi pegangan Empayar Rom. Pada asalnya, konflik yang terjadi akibat pertabalan agama rasmi Rom hanyalah berkisar tentang perdebatan akademik sahaja tanpa melibatkan sebarang pemberontakan bersenjata atau pertumpahan darah.

Namun, ketika 15 May 392 Masihi, kita melihat bagaimana Maharaja Rom Barat, Valentinian II ditemui mati di kediamannya. Pemerintah de facto Rom ketika itu, Arbogast telah memaklumkan kepada Maharaja Theodosious I bahawa Valentinian II telah membunuh diri. Namun, Theodosious merasa sangsi dengan kematian Valentinian II sebab dasar yang diterapkan oleh Valentinian yang pro kepada pengganut agama Kristian telah menyebabkannya terbunuh. Perasaan syak wasangka mula timbul dalam hati Theodosious sendiri. Kemuncaknya apabila Arbogast tiba-tiba menabalkan Flavius Euginius sebagai Maharaja baru Rom Barat.

Sepanjang pemerintahan Euginus, usaha untuk mengembalikan semula kepercayaan pagan mula mekar semula. Antaranya ialah pembinaan semula rumah ibadah seperti Altar of Victory dan Kuil Venus dan Rome. Ini telah membawa kritikan Uskup Ambrose yang bersemayam di Milan. Theodosius tidak senang dengan apa yang berlaku di Rom Barat, telah menyebabkan Theodosius menabalkan anaknya Honorius yang berusia 8 tahun sebagai Maharaja Rom Barat pada January 393 Masihi. Secara tidak langsung, Theodosius telah mengisyytiharkan perang ke atas Eugenius dan Arbogast.

Tentera Rom Timur dianggotai 50, 000 orang tentera yang mengandungi tentera Rom sendiri dan juga tentera Visigoth. Kita dapat melihat yang Theodosius sendiri memimpin tentera Rom Timur. Manakala tentera Rom Barat pula dipimpin oleh Euginues dan Arbogast sendiri dengan ketumbukan askar sekitar 35, 000 – 50, 000 orang tentera. Pada bulan May 394 Masihi, tentera Rom Timur telah mara dari Constantinople lalu melalui beberapa bahagian di Eropah yang tidak dijaga langsung oleh Rom Barat kerana Arbogast berpendapat bahawa satu-satunya cara untuk menentang Rom Timur ialah dengan menetapkan seluruh tenteranya di Itali dan berperang di sana. Ini menyebabkan tentera Rom Timur mampu mara meredah Eropah termasuklah banjaran Alps lalu turun ke lembah Sungai Frigidus tanpa sebarang halangan.

Dalam pertempuran ini juga, kita dapat melihat bagaimana Eugenius dan Arbogast telah meletakkan berhala Jupiter di satu sudut medan perang sambil meletakkan imej Hercules di panji pasukannya. Mereka mengharapkan agar mampu mengulangi kemenangana wal tentera Rom yang kononnya disokong oleh dewa-dewi pagan ini semua. Pertempuran pun bermula dengan Theodosius telah mengarahkan pasukan askar yang terdiri daripada tentera Visigothnya menyerang tentera Rom Barat, namun serangan tidak berhasil dan menyebabkan tentera Rom Timur mengalami kehilangan nyawa yang banyak. Pada penghujungnya, tentera Rom Timur terpaksa berundur kerana keletihan dan dicatatkan 1/3 pasukan Visigoth telah terkorban.

Sejarah menceritakan kepada kita betapa pada petang pertempuran itu, Theodosius telah berdoa kepada tuhan agar mendatangkan bantuan menentang puak-puak pagan ini. Keajaiban berlaku pada malam itu apabila kononnya, dua orang lelaki berkuda dalam pakaian serba putih telah muncul dan mendatangi maharaja Theodosius. Keajaiban kedua berlaku selepas doa Theodosius ialah apabila Arbito, seorang pegawal tentera yang diarahkan untuk menyerang rusuk tentera Rom Timur, menutup laluan keluar, serta menyerang tentera Rom Timur dari belakang telah berpaling tadah lalu menyertai tentera Rom Timur.
Keajaiban ketiga yang datang selepas doa Theodosius yang membantunya dalam pertempuran ini apabila keesokan harinya, ketika pertempuran bersambung, sejenis angin yang dipanggil sebagai bora telah turun daripada puncak gunung yang mengapit medan perang lalu mengancurkan bala askar Rom Barat.

Dikatakan juga bahawa angin Bora ini sangatlah kuat sehinggakan semua lontaran lembing dan tombak serta hujan anak panah yang disasarkan pada tentera Rom Timur berpatah balik dan menghujani tentera Rom Barat sendiri. Apabila angin Bora sudah reda, tentera Rom Timur terus memacu serangan menggempur barisan Rom Barat yang sudah kucar-kacir itu, sekaligus mendatangkan serangan total yang berjaya melenyapkan hampir seluruh pasukan tentera Rom Barat.

Euginus telah ditangkap oleh Theodosius lalu dihukum mati dengan dipancung kepalanya manakala Arbogast berjaya melarikan diri ke kawasan pergunungan berdekatan, sebelum menyedari bahawa dia tidak mampu melarikan diri daripada bala tentera Rom Barat lalu membunuh dirinya. Pertempuran ini juga memperlihatkan bagaimana Theodosius berjaya mendapatkan penguasaan semula ke atas Rom Barat sebelum mati pada 17 Januari 395 Masihi.


Clubhouse: Berjaya Menarik Valuation Mencecah 1 Billion USD!

Sejak beberapa hari kebelakangan ini, aplikasi sosial baharu yang dikenali sebagai ‘Clubhouse’ mula menjadi bualan hangat kebanyakan netizen di dalam ruang lingkup media sosial.

Sebagai info, aplikasi ini mula berada di pasaran global sejak bulan April tahun 2020.
Clubhouse telah diasaskan oleh Paul Davidson (usahawan digital) dan Rohan Seth (bekas jurutera Google). Pada awalnya, platform ini hanya memiliki 1500 pengguna berdaftar. Angka itu kemudiannya meningkat kepada 2 Juta pengguna setakat 1 Februari 2021.

Ianya jelas berbeza jika kita bandingkan dengan aplikasi media sosial lain seperti Facebook, Intagram dan Twitter, yang mana Clubhouse tidak memerlukan penggunanya untuk memuat naik gambar mahupun ‘status’; yang ada cumalah rakaman suara berbentuk perbualan ataupun ‘audio-chat’.

Lebih unik, tidak semua orang boleh memuatturun aplikasi ini lebih-lebih lagi jika anda seorang pengguna Android, memandangkan Clubhouse hanya tersedia untuk pengguna-pengguna iOS (iPhone) yang boleh didapati menerusi pasaran App Store sahaja setakat hari ini.

Tambahan pula, walaupun anda memiliki sebuah iPhone versi terkini, anda hanya boleh mendaftar masuk sebagai pengguna Clubhouse jika mendapat jemputan (invitation) daripada pengguna-pengguna sedia ada terlebih dahulu.

Ini menjadikan Clubhouse persis kelab-kelab ‘premium’ yang hanya boleh disertai oleh sekumpulan elitis, cumanya kelab elit ini dijadikan dalam bentuk maya selari dengan perkembangan arus teknologi masa kini.

Seperti apa yang kita sedia maklum, Clubhouse menyediakan beberapa ruangan (room) perbualan audio yang ‘di-host-kan’ oleh beberapa individu mengikut topik-topik yang tertentu, berdasarkan citarasa dan minat para penggunanya.

Sebagai contoh, terdapat topik berkaitan sukan, kesihatan, teknologi, buku, perniagaan dan pelbagai lagi. Jika anda memilih topik-topik tertentu sejurus selepas mendaftar masuk, Clubhouse akan mencadangkan terus ruangan perbualan secara ‘live-time’ yang boleh disertai secara automatik.

Elon Musk misalannya, baru-baru ini individu kedua terkaya dunia itu telah menyertai ruangan perbualan berkaitan isu saham ‘GameStop’ yang sedang melambung tinggi sejak awal bulan Februari lalu. Sesi itu turut disertai oleh CEO aplikasi ‘Robinhood’, iaitu Vled Tenev.

Keberadaan figura-figura besar dunia seperti Musk, Mark Zuckerberg (CEO Facebook), Brian Armstrong (CEO Coinbase) telah melonjakkan lagi populariti Clubhouse, sekali gus merekodkan peningkatan drastik sebanyak 4.6 Juta akaun baharu pada 1 Februari hingga 16 Februari 2021, menurut laporan yourstory.com.

Pada 22 Januari 2021, portal ‘The Information’ telah melaporkan bahawa; Clubhouse berjaya menarik minat pelaburan baharu daripada firma pelaburan teknologi gergasi di serata dunia, dengan nilaian (valuation) semasa mencecah sehingga USD $1 Bilion.
Jumlah itu adalah 10 kali ganda lebih besar berbanding nilaian yang direkodkan pada bulan April 2020 (USD $100 Juta).


Iklan Ramadhan Yang Tidak Akan Dilupakan…

Timeline aku terlalu penuh dengan politik. Terlalu banyak politik kepartian ini pun menjemukan. Kita lupakan sengketa kita. Kita lupakan konflik kerajaan-pembangkang baru yang sedang berlangsung. Nak ajak kalian tonton sebuah iklan, yang di mana ada seribu mesej yang diselitkan di dalamnya.

Ini ialah iklan yang menjentik ke dalam hati-hati para warlord yang sedang berpencak pada situasi geopolitik dunia. Ada Trump, Putin, Kim Jong-un, ada Merkel, ada Justin Trudeau dan António Guterres. Setiap babak dalam iklan ini adalah sebuah sindiran ke atas mereka-mereka ini.

Bersama aku kita perhalusi satu-satu. Video dimulakan dengan si budak kecil ini bernyanyi dihadapan POTUS, iaitu Donal Trump. POTUS dijadikan presiden pertama pada naratif video ini. Maksud disebaliknya cuma satu sahaja, video ini sedang memberitahu anda siapakah yang paling bertanggungjawab pada dikebanyakan tragedi di seluruh dunia.

Kemudian, babak iklan ini bertukar ke sebuah rumah yang melibatkan presiden Russia iaitu Vladimir Putin yang sedang duduk bersama dengan sebuah keluarga. Saya percaya pada babak ini merujuk kepada Syiria yang hancur. Salah satu watak utama disebalik tragedi itu selain Trump, tentunya Putin. Syiria jadi medan perang proksi warlord-warlord ini.

Kemudian babak bertukar lagi. Dari babak di Syiria, ia berubah kepada diperairan laut di mana kumpulan manusia sedang dalam sebuah bot pelarian. Yang berdiri di situ ialah Merkel, pemimpin Jerman dan Trudeau dari Canada, cuba menyelamatkan mereka-mereka ini. Ini mungkin mahu menunjukkan betapa dua tanah ini dipilih sebagai destinati para perlarian. Perhatikan frasa dalam lagu iklan:

“And death boats reach the land of dream…”

“Apabila bot-bot maut sampai juga ke tanah penuh mimpi…”

Tapi tentunya perjalanan untuk sampai “tanah penuh mimpi” ini adalah berakhir dengan pelbagai tragedi. Kebuluran, kematian, kehilangan, dan banyak lagi.

Kemudian babak bertukar lagi berhadapan salah seorang madman dalam teater geopolitik dunia. Tentang budak lelaki itu bercerita kepada Kim Jong-un dari Korea Utara tentang apa yang akan berlaku sekiranya perang tercetus. Tentunya Kim Jong Un tidak mahu membawa babak itu ke negaranya. Tentang segala-galanya akan terluka hatta sebuah mainan tidak bernyawa.

Babak seterusnya membawa anda ke sempadan Burma di mana para pelarian Rohingya sedang melarikan diri dari Burma. Puncanya hanya kerana mereka beragama Islam. Ini dapat dilihat pada lirik yang terpapar dalam lagu iklan ini yang aku terjemahkan:

“Kami adalah pelarian
Yang terusir
Yang bersalah
Dihukum untuk sebuah penghapusan
Pada pertuduhan sebuah kepercayaan dan peangbadian
Syahadah kami.”

Kemudian, ada watak UN Secretary General iaitu António Guterres yang disindir sedang membantu para pelarian ini, padahal pada realitinya, UN dan kebanyakan negara-negara lain hanya tutup mata pada yang berlaku di Burma.

Dan babak terakhir sekali lagi kembali ke White House, Trump sedang duduk berhadapan dengan si budak yang menjadi penaratif utama video. Kali ini, ia adalah isu yang memang sedang meliputi Trump.

“Wahai tuan presiden. Puasa kami akan berada di Jerussalem, ibu negara Palestine.”

Ini adalah untuk menyindir Trump yang meingystiharkan bahawa Jerussalem itu adalah tanah Palestine buat selama-lamanya. Walau bagaimana pun Trump mengatakan sebaliknya, ia sudah tertanam dalam setiap sanubari umat Islam.

Kemudian, video dibawa ke si budak membebaskan kanak-kanak perempuan yang dikurung dalam sebuah penjara. Ini adalah bentuk solidariti kepada Ahed Tamimi, si gadis srikandi berusia 16 tahun yang ditangkap oleh rejim Zionis pada perjuangannya yang begitu melantang menentang penjajah di atas tanahnya. Semoga Ahed Tamimi dibebaskan daripada cengkaman rejim zionis, dan begitu juga Palestine!

Akhir sekali, watak-watak pemimpin dunia, para warlord yang menghumban dunia ke kancah kekacauan ini dipaparkan satu-persatu. Semoga kita tidak akan lupa akan “jasa” mereka yang menyumbang kepada kekacauan itu.

Pautan ke video: https://www.youtube.com/watch?v=JIJB7cv97Dg


Ahli Hadith Dari India Yang Mendapat Penghormatan Di Baqi’

Shaikh Muhammad Zakariyya al-Kandahlawi merupakan seorang ahli hadith yang masyhur pada zamannya (1897-1982). Beliau dikenali sebagai syaikhul hadith dalam kalangan ulama’ ketika itu. Dilahirkan di bandar Kandhla, daerah Muzaffarnagar di Uttar Pradesh, India, ulamak ahlu sunnah bermazhab Hanafi.

Beliau dibesarkan dalam suasana tarbiah dan keilmuan oleh ayahnya. Sikap zuhud pada dunia diajar sejak kecil lagi hingga beliau membesar dengan sifat-sifat yang cukup mulia dan disenangi. Beliau menghafaz keseluruhan al-Quran semenjak usia kanak-kanak lagi dan berguru dengan ayahnya, Shaikh Muhammad Yahya al-Kandahlawi.

Beliau mempelajari kitab Sahih Bukhari dan Sunan Ibn Majah dari gurunya Shaikh Khalil Ahmad Saharanpuri. Beliau melazimi gurunya yang dihormati itu serta membantu gurunya dalam menyiapkan kitab “Bazlul Majhud” syarah Sunan Abu Daud ketika umurnya 19 tahun.

Beliau telah mula mengajar Sahih Bukhari seawal usia 20 tahun di Madrasah Mazahirul Ulum di India dan juga Sunan Abi Daud hingga dia digelar Syaikhul Hadith. Beliau kemudiannya berterusan mengajar di situ hingga diangkat menjadi guru besar di madrasah. Kehidupan hariannya padat dengan aktiviti keilmuan, penulisan dan ibadah.

Beliau bukan sahaja pakar dalam Hadith malahan dalam Ilmu Fiqh. Karangannya kitab Awjaz al-Masalik syarah Muwatta’ Imam Malik menunjukkan keilmuannya dalam bidang hadith dan Fiqh Mazhab Maliki. Beliau mengarang dan menyiapkan kitab ini di Masjid Nabawi, Madinah semasa safarnya di Tanah Hijaz pada tahun 1927. Beliau pergi ke tanah Hijaz beberapa kali dan melazimi ulamak di sana serta wafat pada ziarahnya yang kelima pada tahun 1982.

Beliau juga seorang yang hebat dalam bidang Tasawwuf. Beliau merupakan Mashaikh Tariqat Chistiyyah yang mengamalkan zikir secara jahar (kuat), serta menjalankan penyucian diri dari segala kekotoran dan keburukan.

Beliau telah mengarang puluhan buku yang merupakan sumbangan besar dalam ilmu Islam. Buku-bukunya merangkumi 4 buku dalam buku Tafsir dan Tajwid, 44 buah kitab dalam bidang Hadith dan Ilmu-ilmunya, 6 kitab fiqh, 24 kitab sejarah, 4 kitab aqidah, 12 kitab tentang Zuhud dan Hati, 3 buku Bahasa Arab , Nahw dan Mantiq serta 6 buku tentang kegiatan haraki zaman moden. Kitab-kitab ini terdiri dari Bahasa Arab dan Bahasa Urdu dan banyak yang telah diterjemah ke bahasa lain seperti Bahasa Melayu.

Antara kitabnya yang masyhur dan digunakan di seluruh dunia ialah kitab Fadhail Amal yang merangkumi hadith-hadith berkaitan kelebihan solah, al-quran, zikir dan puasa. Beliau memberi penerangan dengan laras bahasa yang bersesuaian untum sasaran pembacanya iaitu orang awam yang tidak berlatar belakang kan ilmu. Maka, bukunya itu banyak memberi manfaat kepada masyarakat di seluruh dunia. Buku ini telah diterjemah di pelbagai bahasa oleh penterjemah dari negara-negara lain dan dibaca mengikut bahasa terjemah tersebut bagi memudahkan pemahaman masyarakat awam.

Beliau merupakan antara ilmuwan yang memberi sumbangan besar dalam aktiviti tarbiyah Jemaah Da’wah Tabligh yang berpusat di India. Kitabnya, Fadhail Amal dijadikan suatu amalan pembacaan harian di rumah-rumah dan di masjid-masjid seluruh dunia. Beliau merupakan datuk saudara kepada Amir Jemaah Tabligh ketika ini, Maulana Muhammad Saad.

Beliau amat mencintai dan menghormati baginda Rasulullah SAW. Hal ini ditunjukkan melalui karangan-karangan beliau seperti Fadhilat Selawat dan kekerapan beliau ke Tanah Hijaz bagi mendapat keberkatan dalam penulisan dan aktiviti keilmuannya.

Beliau wafat pada tahun 1982 di Tanah Hijaz dan dima*amkan di perkuburan Baqi’.

RUJUKAN:

1) Abd Aziz Abd Hamid (2002). Aap Beti. Kuala Lumpur, Pustaka Habib.

2) Al-Kandahlawi, Muhammad Zakariyya (1980). Awjaz al-Masalik fi Syarh Muwatta’ Imam Malik. Beirut, Lubnan.

3) Motala, Yusuf (2011). Quṭb al-Aqṭtāb Shaykh al-Ḥadīth Muḥammad Zakariyyā Muhājir Madanī”. Manifestations of Prophet Muhammad’s Beauty: The Hearts of Allah’s Saints. London, Azhar Publication.

4) Shaharanpuri, Muhammad Syahid (1973). Tarikh-i Mashaikh Chishti.


Dato’ Meor Abdul Rahman: Pengasas Silat Seni Gayong

Penulis berbesar hati untuk menceritakan tentang seorang tokoh yang namanya sangat besar dalam persilatan Melayu di negara kita.

Tidak
keterlaluan kiranya jika dikatakan peranan beliau dalam persilatan telah
mencipta satu kebangkitan dikalangan masyarakat Melayu pada era 70an. Dan
legasi peninggalan beliau masih diteruskan hingga sekarang.

Liku-liku
perjuangan beliau dalam memartabatkan seni silat di Malaysia perlu dijadikan
contoh dan tauladan agar generasi sekarang menghargai perjuangan beliau serta
tokoh-tokoh yang lain.

Almarhum
Dato’ Meor Abdul Rahman Bin Daeng Uda Md. Hashim merupakan pengasas kepada perguruan
Silat Seni Gayong. Beliau dilahirkan di Kampung Lake Garden Taiping pada 21
Ogos 1915 dan berketurunan Raja Bugis iaitu Daeng Kuning 7 bersaudara
yang berhijrah ke Tanah Melayu.

Almarhum Dato’ Meor mula diajar silat oleh datuknya Syed Zainal Abidin Al Attas pada umur 12 tahun bersama dengan 40 orang rakan. Syed Zainal atau Tok Jenai merupakan pendekar Pahang yang terkenal menentang penjajah Inggeris bersama Allahyarham Mat Kilau dan Dato’ Bahaman. Tok Jenai kemudian berundur lalu tinggal di Taiping.

Setelah
menamatkan pelajaran silat dari datuknya, beliau mula keluar merantau bagi
mencari pengalaman baru. Almarhum Dato’ Meor terkenal sebagai seorang yang suka
merantau. Beliau mula merantau ke Kedah ketika usianya 19 tahun dan menetap di
rumah kakanya.

Ketika
di perantauan banyak pengalaman baru yang beliau tempuhi. Ketika itu jugalah beliau
dikhatamkan ilmu persiltannya oleh ‘orang ghaib’.

Peristiwa
pengkhataman ini berlaku pada tahun 1936 ketika beliau keluar memburu bersama
rakan di sebuah hutan wilayah Selatan Thailand.

Ketika
kejadian beliau telah terpisah dari rakan-rakanya. Akibat keletihan beliau
berehat dan tertidur di atas sebuah batu hampar besar berwarna hitam.

Beliau
telah bermimpi bertemu dengan seorang tua yang berpakaian hulubalang Melayu
zaman dahulu. Dalam keadaan separa sedar beliau diajar dengan ilmu rahsia
pendekar zahir dan batin. ‘Orang ghaib’ itu turut mengarahkan supaya Dato’ Meor
mengadap Sultan yang memerintah negeri kelahirannya.

Selepas
peristiwa itu Dato’ Meor telah kembali ke Taiping dan mengadap Sultan Perak
seperti yang diamanatkan oleh ‘orang ghaib’ berkenaan. Dato’ Meor menghadap Sultan
Perak Sultan Alang Iskandar di Istana Bukit Chandan untuk menyembah taat
setia pada Sultan Perak.

Di
Istana Bukit Chandan, Dato’ Meor mempersembahkan silatnya. Melihat kehebatan
ilmu persilatan beliau, Sultan Perak berpuas hati dan berkenan untuk memberikan
gelaran “Orang Sendo Perak” yang membawa maksud Orang Kuat Perak.

Sultan
Perak kemudian berkenan mengambil  Dato’
Meor sebagai anak angkat dan tinggal di Istana Bukit Chandan. Namun pada tahun
1938 Sultan Alang Iskandar telah mangkat dan Dato’ Meor balik semula ke kampung
halamannya di Taiping.

Penghijrahan Dato’ Meor Ke Singapura

Pada
tahun 1939 Dato’ Meor berhijrah ke Singapura untuk bekerja. Beliau bekerja di
Navy Base sebagai mekanik sebelum bekerja di Gilman Barrack sebagai guru Kombat
(Combat Instructor) untuk ahli-ahli Signal Corps British. Menjadikan Dato’
Meor orang Melayu pertama sebagai jurulatih kombat untuk Signal Corps.

Pada
tahun 1942 berlakunya penaklukan Jepun di Singapura, Dato’ Meor diarahkan untuk
meninggalkan Singapura dan berpindah ke Pulau Sudong. Mereka menetap
di sana setelah diterima oleh penduduk tempatan.

Pulau
Sudong merupakan sebuah pulau karang yang cuma berkeluasan 209 hektar dan ada
perkampungan orang Melayu ketika tu. Kini Pulau Sudong telah dimiliki oleh
Tentera Singapura kerana pulau ni sebahagian dari perairan Singapura.

Ketika
di Pulau Sudong telah berlaku satu peristiwa penting dan bersejarah. Setelah
seminggu Dato’ Meor dan keluarga tinggal di sana, mereka telah mendapat berita
yang Tentera Jepun akan berlabuh di Pulau Sudong.

Orang
kampung pulau tersebut mula bimbang dengan kehadiran tentera Jepun Mereka
risaukan keselamatan terutama wanita dan kanak-kanak. Dato’ Meor diberi
kepercayaan untuk melindungi pulau tersebut
dan beliau bersetuju namun dengan syarat orang Pulau Sudong mesti
kena masuk gayong.

Pada
pagi 17 Februari 1942 ketika di rumah Penghulu Pulau Sudong, Dato’ Meor telah
memperlimaukan 7 orang pemuda Pulau Sudong dan secara tak langsung mereka
adalah orang terawal sebagai ahli Gayong.

Dato’ Meor telah merancang strategi. Beliau mengarahkan supaya semua wanita dan anak dara berlindung di rumahnya yang dah dibacakan doa dan mereka bersedia menghadapi sebarang kemungkinan.

Rumah-rumah digeledah, dan ketika tiba di rumah Dato’ Meor alangkah terkejutnya tentera Jepun tu bila melihat perempuan-perempuan dalam rumah itu betukar menjadi hodoh dan buruk. Bertempiaran lari tentera Jepun meninggalkan Pulau Sudong.

Merebaknya Seni Silat Gayong ke
Studio Jalan Ampas hingga ke Tanah Melayu

Pada
tahun 1947 Dato’ Meor dan keluarganya telah kembali ke Singapura dan dipelawa
bekerja di Malayan Secret Service. Tidak lama kemudian beliau telah bertukar ke
Jabatan Siasatan Jenayah sebagai “mata-mata gelap” berpangkat sarjan.

Pada
23 Disember 1947, Dato’ Meor dikurniakan Pingat Keberanian oleh King George
VI atas keberanian beliau menentang penjajahan Jepun dan juga jasa beliau
ketika jadi jurulatih kombat untuk Signal Corps British.

(Nota: Penulis melihat sendiri watikah dari King George IV tetapi tidak dapat disiarkan atas permintaan Cikgu Sazali)

Pada
tahun 1955 Silat Seni Gayong telah berkembang ke sekitar Singapura hingga ke
Studio Jalan Ampas. Antara yang belajar Gayong adalah selebriti terkenal ketika
itu seperti Nordin Ahmad dan Kasma Booty. Kasma Booty merupakan wanita pertama
yang diuji berjalan atas bara api dan tangan dikelar dengan pisau.

Pada tahun 1961, Dato’ Meor telah bersara daripada polis. Sejak bersara, beliau menumpukan sepenuhnya pada pengembangan Silat Seni Gayong. Sebelum itu pada tahun 1959 Dato’ Onn Jaafar telah melamar diri untuk jadi ahli Gayong. Dato’ Onn telah dilantik oleh Dato’ Meor sebagai Penasihat dan Waris Beradat Gayong. Dato’ Onn pula bertanggungjawab dalam merangka perlembagaan Gayong kerana  Dato’ Onn ingin mendaftarkan Silat Seni Gayong di ROS sebagai sebuah pertubuhan.

Pada
22 Oktober 1963 ROS telah meluluskan pendaftaran Silat Seni Gayong sebagai
sebuah pertubuhan yang kita kenal sekarang Iaitu Pertubuhan Silat Seni Gayong
dengan nombor pendaftaran 361. Sejak itu Silat Seni Gayong bergerak sebagai
sebuah pertubuhan, aktiviti Pertubuhan ini dapat berjalan secara sistematik dan
secara tak lansung dapat berkembang pesat.

Dato’ Meor tidak berhasrat bawa
Gayong ke Kedah bagi menghormati ramai Pendekar yang handal di Kedah

Sejak
tahun 1957 lagi Tengku Kassim, Tengku Laksamana Kedah datang berjumpa dengan Dato’
Meor di Singapura bagi membawa Silat Gayong ke Kedah. Tetapi beliau menolak
demi menghormati para Pendekar yang handal-handal di Kedah.

Begitulah
sifat seorang pendekar. Saling hormat-menghormati namun titah Sultan juga perlu
dijunjung. Beliau kemudian membawa rombongan seramai 43 orang dari Singapura ke
Kedah bagi mempersembahkan Silat Seni Gayong pada Sultan Kedah di Sultan Abdul
Hamid Sport Club.

Sejak
diluluskan oleh ROS pada 1963 Dato’ Meor kemudian membawa Gayong ke Kedah.
Mesyuarat Agong diadakan di Gurun Kedah dan Dato’ Meor sebagai Yang Di
Pertua manakala abangnya Meor Abdul Aziz sebagai Naib Yang Di Pertua.

Pada
tahun 1964 Pusat Latihan Tertinggi Silat Seni Gayong berpindah dari
Woodlands, Singapura ke Kota Sarang Semut, Kedah. Tetapi, upacara adat istiadat
akan dijalankan di Ayer Kuning, Taiping. Pada tahun itu juga Gayong Perdana
yang pertama telah diadakan di Stadium Darul Aman Alor Setar dan dirasmikan
oleh Sultan Kedah Sultan Abdul Halim Muadzam Syah.

Pada
tahun 1969 Dato’ Meor telah menetap di Ayer Kuning Taiping, ibarat “Sirih
Pulang Ke Gangang”. Silat Seni Gayong semakin berkembang hingga ke
Selangor, Melaka, Negeri Sembilan dan Johor. Di Selangor Datuk Harun Hj Idris
telah di angkat menjadi Imam Khalifah Selangor dan Dewan Belia Kampung Pandan
menjadi pusat latihan Gayong yang terawal di Selangor.

Silat Seni Gayong diperkenalkan pada
ATM sebagai Tempur Tanpa Senjata (TTS)

Pada tahun 1970 Balai Adat Pertubuhan Silat Seni Gayong (PSSGM) telah dibentuk di Ayer Kuning Perak. Setahun kemudian Balai Adat dan Pusat Latihan Tertinggi PSSGM dirasmikan oleh Sultan Perak, Sultan Idris Shah. Baginda bersetuju menjadi Penaung Agung Silat Seni Gayong Malaysia. Sultan Perak pernah bertitah:

”Silat Seni Gayong yang sentiasa berdiri tegak bersedia menghadapi sebarang cabaran. Beta berasa amat sukacita juga yang mana rakyat beta di negeri Perak khasnya dan rakyat Gayong keseluruhannya telah ditumpahkan oleh Mahaguru Silat Seni Gayong.”- Titah Duli Yang Maha Mulia Paduka Seri Sultan Perak selaku Penaung Agung Pertubuhan Silat Seni Gayong Malaysia.

Atas
jasa dan tokoh kepahlawanan Dato’ Meor telah dianugerahkan darjah
kebesaran Dato’ Paduka Chura Simanjakini(DPCM) oleh Sultan Perak (membawa
gelaran Dato’) dan Dato’ Meor pula menggelarkan Sultan Perak, Sultan Idris Syah
dengan gelaran Sang Sapurba Negara.

Pada
tahun yang sama juga Silat Seni Gayong telah diperkenalkan pada Angkatan
Tentera Malaysia (ATM) sebagai tempur tanpa senjata.

“Di antara kebanyakan seni-seni mempertahankan diri ini, Angkatan Tentera telah memilih untuk mengakui dengan rasminya Silat Seni Gayong ini. Ajaran silat tanpa menggunakan senjata ini adalah difikirkan sangat penting dalam Angkatan Tentera” – Ketua Turus Tentera Darat Tan Sri Dato Ungku Nazaruddin.

Legasi Silat Seni Gayong

“Gayong juga bersendikan seni dan adat, adat di utamakan. daripada senilah kita akan memusnahkan musuh, apa itu Gayong iaitu Ga Alif Ya Wau Nga, genggam, angkat, yakin, waras, ngeri. Seni juga salah satu bisa dalam permainan Gayong kerana pukulan, sauk, tangkap-menangkap lompatan dari senilah kita akan dapat pelajaran Silat Seni Gayong” – Cikgu Sazali Dato Meor Abdul Rahman.

Cikgu
Sazali adalah anak kepada Dato’ Meor Abdul Rahman, beliau adalah Pemegang Waris
Amanah Mutlak Silat Seni Gayong selepas kakaknya Cikgu Siti Kalsom. Cikgu
Sazali masih bergiat aktif dalam Pertubuhan Silat Seni Gayong selepas Dato’
Meor Abdul Rahman kembali ke Rahmatullah pada Jun 1991 akibat sakit tua.

Jasa
dan pengorbanan Dato’ Meor Abdul Rahman harus dikenang. Beliau menjalani hidup
sebagai seorang pendekar dengan cekal dan tabah sehingga Silat Seni Gayong
berkembang ke serata dunia. Begitu juga Anak Gayong yang terkenal dengan
disiplin yang tinggi dan sangat merendah diri.

“Pecah
Gayong Di Dalam Dulang, Dulang Hanyut Di Lautan Tujuh, Pecah Gayong Perpecahan
Sayang, Di satu Masa Kembali Berteguh”- Almarhum Dato’ Meor Abdul Rahman.

(Nota;
Selain rujukan di internet, artikel ni merujuk nasihat dari Cikgu Sazali)

RUJUKAN:

Cikgu
Sazali Dato Meor Abdul Rahman

Wisma
Sendo Perak

Rujukan Gambar:


Teori Ekonomi Imam al-Ghazali

Sebut
saja nama Imam al-Ghazali, pasti ramai maklum akan kemahsyurannya sebagai
seorang ahli teologi, filsuf dan ahli tasawuf. Dan antara karyanya yang
terkemuka ialah Ihya Ulumuddin yang menjadi rujukan umat Islam dari dahulu
hingga sekarang. Tetapi tidak ramai tahu, beliau juga mempunyai pelbagai teori
menarik tentang soal ekonomi. Dan sesetengah teori ini bukan saja ada persamaan
teori ahli-ahli kewangan moden tetapi juga masih diaplikasikan sehingga ke hari
ini.

Wang

Imam
al-Ghazali mengemukakan beberapa pandangan menarik berkenaan fungsi wang dalam
ekonomi. Pertama, beliau melihat fungsi wang sebagai ‘qiyam al-dunya’ atau alat
yang digunakan untuk mengukur nilai barang dan membandingkan dengan barangan
lain. Al-Ghazali telah membuat perumpamaan wang dengan sebuah cermin yang tidak
mempunyai warna tetapi mampu menunjukkan warna-warna yang lain. Ini menunjukkan
bahawa wang tidak mempunyai nilai tersendiri tetapi berfungsi untuk mengukur dan
menilai barangan lain. Oleh kerana peranan wang untuk mengukur dan menilai
barangan lain, maka layaklah mata wang digelar ‘hakim mutawasit’ atau hakim
yang adil dalam menentukan harga barang. Ini merupakan salah satu sebab wang
dicetak dan diedarkan dalam pasaran untuk digunakan masyarakat dalam aktiviti
ekonomi.

Fungsi
wang kedua ialah at-tabadul atau al-mu’awidah yang bermaksud wang sebagai
perantara dalam pertukaran barang. Fungsi ini juga mempunyai hubungan dengan
fungsi qiyam al-dunya. Selanjutnya, fungsi mata wang yang lain menurut
al-Ghazali ialah alat untuk mendapatkan barangan lain dan tujuan-tujuan
tertentu. Sebenarnya, fungsi mata wang sebagai alat untuk mendapatkan barangan
adalah berbeza dengan fungsi sebagai alat pertukaran. Ini disebabkan wang
dinyatakan sebagai wang membeli barangan tetapi barang tidak membeli wang.
Contohnya jika seseorang memiliki sepotong pakaian, maka dia hanya memiliki
sepotong kain itu sahaja. Manakala, jika seseorang memiliki sejumlah wang, maka
individu berkenaan boleh memiliki dan membeli apa sahaja barangan yang senilai
dengannya.

Imam
al-Ghazali bersikap tegas dalam soal ini menerusi penetapan beberapa peraturan
yang ketat dalam mata wang emas dan perak. Berdasarkan pandangan al-Ghazali
berkaitan kewangan, pakar kewangan Dato’ Aidit Ghazali berpandangan prinsip
kewangan yang dijelaskan al-Ghazali ini bertujuan memastikan kestabilan mata
wang emas dan perak, sekaligus mengelakkan berlaku perubahan nilai mata wang
ini dari menjadi terlalu tinggi atau rendah. Perubahan nilai yang radikal
sebegitu rupa sudah pasti akan memberi impak besar kepada mata wang sebagai
alat pertukaran, penyimpan nilai, dan unit ukuran nilai. Oleh sebab itu, beliau
mewajibkan setiap wang yang dikeluarkan perlu mempunyai sandaran nilai emas dan
perak bagi mengukuhkan fungsi wang dalam pasaran.

Sistem barter

“Manusia
memerlukan bermacam-macam bahan dalam hal keperluan hidup dan keperluan lain.
(Tetapi) kadang-kadang ia tidak mampu mencari keperluan-keperluan tersebut
sedangkan saat itu ia memiliki barang yang sedang tidak ia perlukan. Oleh itu
diperlukan adanya suatu alat tukar (wang) dan alat pengukur nilai bagi
benda-benda yang akan dipertukarkan. Kerana tidak mungkin seseorang yang
memiliki unta menyerahkan untanya hanya untuk memiliki za’faran. Lagi pun tidak
ada korelasi (hubungan) antara za’faran dengan unta yang dapat menunjukkan
perbandingan harga antara keduanya.” (Imam al-Ghazali/Ihya Ulumuddin)

Jika
kita baca dengan teliti petikan ini, terserlah penolakan tegas Imam al-Ghazali
terhadap sistem barter atau pertukaran barang. Beliau menyifatkan sekiranya
sistem berkenaan satu-satunya sistem digunakan dalam ekonomi, ia sudah pasti
mengundang kesulitan kepada peniaga dan pengguna. Antara masalah dalam sistem barter
ini ialah kesukaran mendapatkan keinginan yang sama antara pembeli dan penjual.
Seterusnya, ia juga mencetuskan kesukaran menentukan nilai sesuatu barangan
contohnya adakah sekilo beras mempunyai nilai seekor lembu ataupun memerlukan
pembahagian bahagian-bahagian tertentu. Sistem barter juga akan mencetuskan isu
kehendak atau pilihan penjual dan pembeli kepada pihak-pihak tertentu serta
barangan tertentu. Oleh yang demikian, penggunaan wang merupakan satu keperluan
yang utama dalam urusan ekonomi yang bukan sahaja menyelesaikan masalah ekonomi
malahan mewujudkan perubahan yang sesuai dengan perubahan masa yang praktikal
sehingga masa kini.

Menimbun wang/’money hoarding’

Imam
al-Ghazali menolak sekeras-kerasnya aktiviti penimbunan wang kerana selain
menjejaskan fungsi wang dalam ekonomi sesebuah negara, ia juga menjejaskan
usaha para peniaga untuk mendapatkan modal bagi memulakan atau mengembangkan
lagi perniagaan mereka. Selain itu, aktiviti sebegini juga akan mengakibatkan
pengurangan dari segi produktiviti kerja dan wang hanya berlegar dalam kalangan
pihak tertentu sahaja.

“Jika
seseorang menimbun dirham dan dinar, dia telah berdosa besar. Dinar dan Dirham
selalunya tidak memiliki kegunaan pada dirinya. Dinar dan dirham dicipta supaya
diagihkan dari tangan ke tangan, untuk mengatur dan memudahkan pertukaran,
sebagai simbol untuk mengetahui nilai barang dan kelas. Siapa pun yang
mengubahnya menjadi peralatan-peralatan emas dan perak biasanya tidak bersyukur
kepada penciptanya, dan lebih buruk berbanding penimbun wang. Orang yang
mengubah emas seolah-olah memaksa pemerintah untuk melakukan apa yang tidak
sepatutnya seperti mengenakan cukai. Menimbun wang adalah lebih baik berbanding
mengubahnya kerana terdapat logam, tembaga, peruggu, besi, dan tanah liat yang
dapat digunakan untuk membuat (barangan atau perhiasan). Namun, logam lain
(tembaga, tanah dan sebagainya) tidak dapat untuk menggantikan fungsi
dijalankan dirham dan dinar.” (Imam al-Ghazali/Ihya Ulumuddin)

Menurut
beliau, larangan menimbun ini bersifat mutlak dan berkait dengan dua aspek
utama iaitu jenis harta yang ditimbun dan waktu ia ditimbun. Jenis harta yang
dilarang ditimbunkan ialah makanan ruji seperti gandum dan padi sementara jenis
harta lain masih dibincangkan oleh para ulama. Dalam masalah penimbunan wang
ini, sudah wujud dalil yang menjelaskan larangan aktiviti ini. Antara dalil
larangan aktiviti penimbunan harta ialah firman Allah s.w.t dalam ayat 180,
Surah Ali Imran mafhumnya, “Dan jangan sekali-kali orang-orang yang bakhil
dengan harta benda yang telah dikurniakan Allah kepada mereka dari kemurahanNya
menyangka bahawa keadaan bakhilnya itu baik bagi mereka. Bahkan ia adalah buruk
bagi mereka. mereka akan dikalongkan (diseksa) dengan apa yang mereka bakhilkan
itu pada hari kiamat kelak. dan bagi Allah jualah hak milik segala warisan
(isi) langit dan bumi. Dan (ingatlah), Allah Maha mengetahui dengan mendalam
akan segala yang kamu kerjakan. (mukjizat) yang nyata dan dengan (korban) yang
katakan, maka membunuh mereka, jika kamu orang-orang yang benar (dalam apa yang
kamu dakwakan itu)?” Menurut al-Maududi, tindakan mengumpul dan menimbun wang
bukan saja meletakkan manusia itu dalam dilema moral tetapi juga melakukan satu
bentuk kezaliman yang besar kepada masyarakat.

Menurut
al-Ghazali, matlamat larangan menimbun wang wujud kerana tindakan berkenaan
boleh saja menghilangkan fungsi-fungsi wang. Beliau menyatakan tujuan wang
diwujudkan adalah sebagai alat transaksi agar ia beredar dalam masyarakat dan
bukannya dimonopoli oleh golongan tertentu sahaja. Sekiranya ia dibiarkan
berlaku, ia seolah-olah menghalang pemerintah dari melakukan penambahbaikan
ekonomi sesebuah negara dan pada masa sama, membuka ruang kepada kegiatan
kezaliman berleluasa.

Mata wang palsu

Selain
menolak kegiatan menimbun wang atau barangan, Imam al-Ghazali turut menolak
penggunaan mata wang bercampur (al-zaif) atau dalam konteks hari ini, wang
palsu. Menurut beliau, tindakan mengedarkan wang palsu ini sebenarnya
mencetuskan lebih banyak kerosakan kepada ekonomi sesebuah negara dan menzalimi
rakyat negara berkenaan. Al-Ghazali turut menambah peredaran satu dirham (mata
wang zamannya) buruk lebih buruk daripada mencuri seribu dirham kerana tindakan
mencuri hanya satu dosa apabila dilakukan, tetapi wang buruk yang diedarkan
merupakan satu tindakan yang mempengaruhi banyak pihak yang menggunakan wang
tersebut dalam transaksi mereka. Ini jelas menunjukkan ketegasan al-Ghazali
dalam masalah wang bercampur kerana penggunaan mata wang sebegini bukan saja
dianggap berdosa, bahkan boleh mengakibatkan dan kerosakan besar dalam ekonomi
masyarakat.

Para
ulama mempunyai beberapa pandangan berkenaan masalah wang yang bercampur ini.
Pertama, wang bercampur dan yang asal telah bercampur digunakan dalam pasaran
sehingga tidak dapat dibezakan. Dalam keadaan ini, orang ramai boleh saja
menggunakan wang tersebut. Kedua, sekiranya mata wang tersebut masih boleh
dikenali dan dibezakan, maka ada beberapa pandangan menurut Abu Ya’ala.
Pertama, dilarang menggunakan wang bercampur yang beredar dalam pasaran dan ini
dikemukakan oleh Muhammad Ibn Urakin, al-Haris, Yusuf Ibn Musa, dan Ja’far Ibn
Muhammad. Kedua, dibenarkan menggunakan campuran tersebut tetapi hukumnya
makruh dan ini dikemukakan oleh Qiran Ibrahim Ibn Haris. Pendapat kedua ini
membenarkan penggunaan mata wang campuran walau dalam apa keadaaan sekali pun.
Menurut pandangan pengikut mazhab Syafie, jika mata wang yang tulen lebih
banyak berbanding mata wang palsu di pasaran, maka harus menggunakan mata wang
campuran tersebut. Manakala jika sebaliknya, mereka mempunyai pandangan berbeza
apabila mata wang bercampur lebih banyak berbanding mata wang asal. Ada
sesetengah yang membenarkan manakala satu pandangan lagi melarang
menggunakannya.

Dalam
kitab Ihya Ulumuddin, Imam al-Ghazali mengesyorkan beberapa cara sekiranya
wujud masalah ini:

Dan
hendaknya diketahui bahawa dalam masalah al-zaif (wang buruk) terdapat lima
perkara yang harus dilakukan. Pertama, jika seseorang mendapatkan wang campuran
atau diberi oleh orang ramai, maka hendaklah dia membuangnya sehingga tidak
memungkinkan lagi orang lain mengambilnya. Atau orang tersebut dapat memberikan
kepada orang lain atau dapat dimusnahkan wang tersebut sehingga tidak dapat
digunakan lagi. Kedua, bagi pedagang (atau aktiviti ekonomi lain) wajib
mengetahui tentang wang campuran ini, bukan kerana tujuan kepentingan sendiri
tetapi agar tidak mengedarkannya kepada orang lain yang tidak tahu sehingga ia
menanggung dosa. Ketiga, jika seseorang menyerahkan wang kepada orang lain
dengan memberitahunya terlebih dahulu. Ia tidak bererti dia telah terlepas
daripada dosa. Hal ini adalah kerana tindakan itu sama dengan mengedarkan wang
palsu kepada orang lain. Namun, jika dia tidak mempunyai tujuan demikian, orang
itu hanya menanggung dosa yang dilakukan (tidak akan menanggung dosa akibat
peredaran wang tersebut). Keempat, jika seseorang mengambil wang campuran
dengan tujuan untuk dimusnahkan, maka hal itu sangat digalakkan. Kelima, yang
dimaksudkan dengan wang buruk ianya tidak dibuat daripada emas tulen tetapi hanya
sepuhan atau campuran sahaja. Namun, jika sesuatu negara secara rasmi
membenarkan sah laku wang daripada campuran, maka ia dibenarkan.”

Perdagangan mata wang

Aktiviti
perdagangan mata wang ditolak keras oleh Imam al-Ghazali atas alasan ia hampir
sama dengan perbuatan menimbun wang. Berdasarkan kitab Ihyanya, sekiranya
aktiviti tersebut dibenarkan berlaku, ia akan mengakibatkan pengurangan wang
dalam masyarakat dan wang hanya berlegar dalam kalangan golongan tertentu iaitu
golongan berada yang melakukan aktiviti sedemikian. Oleh yang demikian, ia
dianggap satu kezaliman.

Bagaimanapun,
al-Ghazali membenarkan jual beli wang yang diperbuat daripada jenis bahan yang
berlainan contohnya dinar dengan dirham. Ini kerana kedua-dua diperbuat daripada
bahan yang berbeza dan berbeza dari pelbagai segi seperti kualiti dan rupa
bentuk. Tambahan pula, pertukaran wang yang berbeza sangat diperlukan untuk
aktiviti ekonomi seperti disebut dalam satu hadis yang diriwayatkan oleh Imam Bukhari,
“Janganlah kalian berjualbeli emas dengan emas dan perak dengan perak kecuali
dengan timbangan yang setara. Dan juallah emas dengan perak dan perak dengan
emas mengikut kehendak kalian.” Menurut kebanyakan fuqaha, emas dan perak
merupakan barangan ribawi yang jelas dilarang pertukaran yang sama kerana boleh
mengakibatkan riba nasi’ah lebih-lebih lagi dalam urusan jual beli yang
bersifat tangguh atau tidak serentak.

Pemerintah dan ekonomi

Menurut
Imam al-Ghazali, kerajaan mempunyai kuasa penuh untuk melaksanakan atau
melantik badan tertentu untuk menguruskan hal ehwal kewangan dalam ekonomi
seperti institusi perbankan. Beliau turut melarang seandainya kuasa mencetak
dan mengendalikan mata wang ini dilakukan oleh sesuatu pihak tanpa mendapat
kebenaran daripada pemerintah. Berasaskan kepada prinsip ekonomi Islam, campur tangan
pemerintah dalam ekonomi sesebuah negara mestilah berlandaskan akidah yang
mendorong kepada tindakan yang produktif, sekaligus menjadi kaedah utama yang
dilaksanakan untuk membentuk masyarakat yang produktif. Hal ini menjadi
kewajipan bagi semua lapisan masyarakat mematuhi setiap arahan yang dikeluarkan
oleh pemerintah bagi memastikan terbentuknya kesejahteraan dalam kehidupan
bermasyarakat. Ini bersesuaian dengan petikan firman-Nya dalam ayat 59, Surah
An-Nisa, “Taatilah Allah, taatilah Rasul dan pemimpin (pemerintah) antara
kamu.”

SUMBER

Borhan,
Joni Tamkin, Mohamed Yusof, Mohd Faiz dan Romli, Norhanani. (2016). International
Journal of Islamic and Civilizational Studies. https://www.researchgate.net/publication/312432855_PEMIKIRAN_EKONOMI_AL-GHAZALI_DALAM_TEORI_KEWANGAN


Tekanan Kerja

Setiap orang, baik penulis sendiri mahupun anda tidak akan terlepas dari tekanan kerja. Pastinya anda mengetahui bahawa pada hari pertama anda bekerja, anda akan menghadapi pelbagai jenis tekanan sama ada luaran mahupun dalaman. Tekanan kerja boleh menimbulkan kesan positif atau negatif. Ada juga yang kata tekanan kerja ini hanyalah ‘mindset’ semata, tapi sejauh mana keberkesanan penyataan tersebut? Artikel ini akan membincangkan punca tekanan kerja yang umum hadapi.

1. Jenis Pekerjaan

Setiap orang mempunyai impian pekerjaan yang sendiri. Kadangkala bila kita minat melakukan sesuatu, maka penat pun tidak akan diendahkan. Pekerjaan yang anda idamkan adalah kerani, tapi mungkin bukan rezeki anda maka anda dapat kerja sebagai seorang operator pengeluaran. Dari situ, anda sudah bekerja hanya untuk membayar bil-bil bulanan serta komitmen anda. Timbul perasaan ‘kalau tak kerja, maka tak ada gaji untuk bayar komitmen.’

2. Pengampu

Pengampu sudah tentu wujud dalam kalangan organisasi pekerjaan. Mereka mementingkan diri sendiri dan hanya mempergunakan orang lain. Biasanya mereka ini baik di hadapan majikan saja. Kadangkala prestasi mereka tidaklah sebagus mana pun tapi merekalah orang pertama dinaikkan pangkat. Malah, memburuk-burukkan rakan sekerja pula. Istilah kasar yang selalu digunakan untuk golongan ini ialah kaki bodek atau kaki jilat.

3. Masalah Pengurusan

Apabila sesuatu syarikat tidak menguruskan pekerjanya dengan baik, maka emosi pekerja juga akan turut terganggu. Ada sesetengah syarikat sukar memberikan pekerjanya untuk bercuti panjang. Kadangkala apabila bercuti juga perlu membuat kerja pejabat. Bonus juga tidak diberi. Kebajikan pekerja sebenarnya adalah tanggungjawab majikan. Sewajarnya majikan perlu memahami situasi pekerja mereka. Prestasi syarikat bergantung pada pekerja. Bayangkan jika seseorang pekerja dilayan seperti hamba, adakah seseorang itu akan menetap di syarikat itu untuk tempoh masa panjang? Tentu tidak sekali!

4. Gaji

Gaji adalah sebab mengapa seseorang itu bekerja. Prestasi seseorang pekerja itu boleh jatuh apabila gaji mereka tidak bayar mengikut waktu dan juga jika gaji mereka ditolak atas sebab yang tidak munasabah. Pengalaman penulis sendiri, ada juga sebuah syarikat membayar gaji pekerjanya secara ansuran tanpa dinyatakan dalam kontrak (Kontrak bertulis gaji dibayar sepenuhnya pada sekian tarikh). Gaji yang tidak dibayar penuh boleh dituntut. Menurut Akta Kerja 1955 ; Pekerja sepatutnya dibayar gaji dalam masa 7 hari.

5. Suasana Tempat Kerja

Suasana tempat kerja memainkan peranan yang penting juga. Bayangkan suasana tempat kerja anda tidak sihat dan menimbulkan tekanan (gosip, debu, majikan, rakan sekerja, dll.), adakah anda akan meneruskan kerja anda? Pastinya anda akan berfikir dua atau tiga kali. Emosi pekerja terletak pada suasana tempat kerja. Jika baik suasananya, maka prestasi pekerja akan lebih baik. Namun, semuanya terletak di atas pemikiran sendiri. Suasana hanyalah asbab kepada tekanan.

Sekarang, anda sudah pun mengetahui beberapa jenis tekanan kerja yang umum hadapi. Pilihan untuk meneruskan pekerjaan atau tidak berada di tangan anda. Ingat, bahawa anda juga mempunyai hak untuk bersuara sebagai seorang pekerja. Tekanan dalam kerja juga sewajarnya diuruskan dengan baik. Jika tidak, tekanan itu akan membuatkan anda tidak ikhlas lagi melakukan kerja anda.


Betul Ke Kat Mesir Purba Ada Helikopter, Kapal Selam Dan Pesawat?

Gambar dibawah ini dipercayai sebagai bukti pada zaman tamadun Mesir dahulu adanya teknologi helikopter, kapal selam dan kapal terbang. Ia sebuah teori yang bukan dilampirkan secara rasmi dari ahli Egyptologi sendiri, tetapi dari ahli teori konspirasi. Dan gambar ini menjadi popular sehinggakan pelbagai versi cerita disampaikan.

Ada yang mengatakan makhluk asing datang ke bumi dan menolong rakyat Mesir membangun piramid. Tetapi, kenapa makhluk asing datang sejauh berjuta-juta kilometer cahaya semata-mata nak bina makam untuk Firaun? Merepek.

Ya, tetapi kepercayaan ini haruslah dimatikan dan dibuang selama-lamanya. Kerana apa? Kerana teori di atas dikemukakan oleh geng teori konspirasi dan pseudo-arkeologi, yang hanya mampu mengemukakan satu bukti tunggal sahaja. Dengan hanya satu gambar ini, mereka terus gelabah dan gelojoh mengemukakan pelbagai cerita ciptaan dan palsu tanpa kajian yang mendalam. Wow, yakinnya kamu.

Jikalau memang benar pada zaman Mesir sudah ada teknologi sedemkian rupa, di mana bangkai helikopter, kapal selam dan pesawat yang seperti didakwakan?

HELIKOPTER ABYDOS: MITOS KAJIAN PENGANGKUTAN MODEN PERADABAN MESIR KUNO.

Tidak, ia bukannya sebuah lukisan Hieroglif yang memaparkan teknologi yang didakwakan sekian lamanya seperti yang diyakini oleh geng teori konspirasi, tetapi ia merupakan sebuah tulisan yang memaparkan keagungan Firaun pada zaman dahulu.

Lukisan dinding Hieroglif ini ditemui di sebuah kuil terkenal pada zaman pemerintahan Mesir kuno, iaitu Kuil Seti I di tapak kota kuno Abydos. Siapakah Seti I?

Firaun Seti I merupakan seorang pemerintah kedua dari Dinasti Ke-19 yang berpusat di ibukota Abydos. Boleh melihat senarai nama para pemerintah Mesir kuno di sini:https://www.thepatriots.asia/senarai-nama-firaun-yang-meme…/

Kuil Seti I dibina oleh Firaun Seti I untuk memuliakan dan menyembah Dewa Osiris, Isis dan Horus (dewa tiga beranak).

Seperti biasa, setiap pemerintah Mesir wajib menunjukkan legasinya di mana-mana di dalam wilayah pemerintahannya seperti mengukir namanya di kuil-kuil atau piramid yang dibinanya.

Sepertimana Seti I yang bertanggungjawab dalam membayar pembiayaan pembinaan Kuil Seti I, baginda juga turut tidak ketinggalan menjual namanya untuk tatapan anak cucu dikemudian hari.

Pada dinding lukisan Hieroglif berkenaan pada mulanya diukir dengan namanya yang berbunyi:

“Sekhemkhepesh Derpedjetpesdjet”

Terjemahan: “Dia yang memperbaharui kelahiran (melahirkan empayar baharu), kuat dengan pedang (berperang) dan dia yang menundukkan sembilan busur (para musuhnya)”

Tulisan Hieroglif ini terpampang selama beberapa lamanya sebelum kematian Firaun Seti I. Setelah kematiannya, tempatnya diambil alih oleh anaknya, Firaun Ramesses II.

Pada zaman pemerintahan Firaun Ramesses II, baginda merenovasi dan memperluaskan binaan Kuil Seti I. Baginda tidak mahu binaan tersebut diagungkan atas nama bapanya sahaja, lalu baginda mengeluarkan perintah untuk menampal kembali lukisan Hieroglif tersebut dan mengukir keagungan namanya, iaitu:

“Mekkemet Wafkhasut”.

Terjemahan: “Pelindung Kemet (nama Mesir lama), yang menakluk negera musuh”.

Pendek. Kedekut gelaran betul.

Lukisan Hieroglif milik Firaun Ramesses II terpampang selama beberapa ribuan tahun lamanya sebelum ukiran namanya mula terhakis oleh alam sedikit demi sedikit sehingga ukiran nama ayahnya mula kelihatan. Akibat pertindihan antara dua nama beranak tersebut, Hieroglif di Kuil Seti I terlihat seakan-akan lukisan helikopter, kapal selam dan pesawat.

Penyataan kebenaran ini diungkapkan oleh ahli Egyptologi, arkeologi dan seorang profesor bidang Egyptologi, Katherine Griffis-Greenberg dari Universiti Alabama, Birmingham di Amerika Syarikat. Kaedah tampal-menampal ini sememangnya kaedah normal yang digunakan oleh pengukir pada waktu tersebut. Jadi, ia bukan sesuatu perkara yang asing untuk menghilangkan jejak nama firaun yang terdahulu.

Tambahan pula, cara tampal sebegini bukan hanya digunakan oleh Firaun Ramesses II di Kuil Seti I, bahkan ia juga digunakan oleh artikek Sostraus menampal nama Firaun Ptolemy II di atas ukiran namanya di menara api Alexandria. Untuk maklumat lanjut mengenai Rumah Api Alexandria:https://www.thepatriots.asia/rumah-api-alexandria-iskandar…/

Maka, akhirnya terjawablah misteri penipuan dan fitnah teknologi dan kemajuan pengangkutan pada zaman Tamadun Mesir Kuno. Kalau ia wujud pun, ia hanya kisah mitos dan imaginasi para pengikut teori konspirasi. Akhir kalam, peradaban Mesir tidak pernah mempunyai pengangkutan moden sepertimana zaman sekarang dan lukisan itu hanyalah sebuah pujian membanggakan diri.

RUJUKAN:

1. The Spiritual Technology of Ancient Egypt: Sacred Science and the Mystery of Consciousnes oleh Edward F. Malkowski.

2. Hidden History: Lost Civilizations, Secret Knowledge, and Ancient Mysteries oleh Brian Haughton (halaman 164).

– TAMAT –


Eksperimen Patung Bobo: Menguji Pembentukan Karakter Kanak-Kanak.

Kita sering mendengar kata-kata bahawa kanak-kanak ibarat kain putih yang diwarnakan oleh pendewasaan. Kanak-kanak sering dianggap sebagai mereka yang tidak mengetahui apa-apa serta belum cukup matang untuk memahami setiap satu perkara yang terjadi di sekeliling mereka.

Oleh itu, menjaga dan memastikan setiap kanak-kanak itu membesar dengan baik dan sempurna dalam persekitaran yang tidak membantu adalah satu perkara yang sukar dilakukan, khususnya buat ibu bapa atau penjaga yang bertanggungjawab.

Pasti ramai di antara kita pernah menonton video tentang bagaimana kanak-kanak mampu meniru karakter dan perbuatan ibu bapa mereka yang agresif dan g4n4s.

Terdapat juga video-video di mana kanak-kanak bercakap dan berperwatakan seperti orang dewasa, jauh berbeza dan matang daripada umur mereka yang baru setahun jagung.

Persoalannya, bagaimanakah seorang kanak-kanak yang belum mampu berfikir secara kreatif dan kritis mampu meniru perlakuan orang dewasa?

Pada tahun 1961, Albert Bandura, seorang pakar psikologi dari University of Stanford mengkaji perangai kanak-kanak dengan menggunakan sebuah patung yang dipanggil Bobo Doll.

Eksperimen tersebut seterusnya digelar Eksperimen Patung Bobo (Bobo Doll Experiment). Fokus eksperimen ini adalah untuk mengakaji hubungan di antara keganasan dan kesannya pada perangai dan perwatakan kanak-kanak.

Berdasarkan teori pembelajaran soaial oleh Bandura sendiri, pembelajaran itu berlaku menerusi pemerhatian dan interaksi antara satu sama lain. Oleh itu, manusia belajar dengan cara menonton dan meniru sesuatu perbuatan. Sebelum memulakan eksperimen, Bandura terlebih dahulu meramalkan keputusan kajian di mana;

Eksperimen dijalankan dengan menjadikan kanak-kanak berusia 3 hingga 6 tahun sebagai subjek. Sebelum memulakan eksperimen, Bandura juga telah meneliti taraf agresif kanak-kanak tersebut dan mereka kemudiannya dipadankan secara adil mengikut taraf agresif masing-masing.

Kanak-kanak ini kemudiannya di bahagikan kepada 2 kumpulan yang mempunyai model orang dewasa yang berbeza, iaitu model yang agresif dan model yang tidak agresif.

Pada mulanya, kanak-kanak akan dibiarkan bermain selama 10 minit di dalam satu bilik yang mempunyai bermacam jenis permainan termasuklah patung Bobo.

Menerusi model agresif, seorang dewasa akan mengambil bahagian dan mula bertindak agresif dengan memukul dan menendang patung Bobo tersebut dengan g4n4s di samping mengeluarkan kata-kata yang agresif.

Menerusi model tidak agresif pula, seorang model dewasa akan mengambil bahagian dan bermain dengan kanak-kanak tanpa menghiraukan patung Bobo tersebut selama 10 minit.

Kanak-kanak kemudiannya dipindahkan ke bilik lain yang mempunyai permainan-permainan yang menyeronokkan. Namun begitu, mereka tidak dibenarkan bermain. Hal ini adalah untuk meningkatkan taraf kekecewaan dalam kalangan kanak-kanak tersebut.

Akhirnya, setiap kanak-kanak dibawa ke bilik eksperimen terakhir. Bilik ini mengandungi alat-alat mainan yang ‘agresif’ seperti pist01 dart, bola penambat, tvkvl kecil dan juga patung Bobo.

Selain itu, beberapa mainan dan alat yang tidak agresif juga disertakan seperti krayon, kertas, kereta mainan dan juga haiwan plastik. Setiap kanak-kanak diberikan masa 20 minit untuk  bermain. Perangai dan perwatakan mereka diperhatikan oleh pengkaji.

Keputusan daripada eksperimen ini mengukuhkan lagi ramalan awal yang dibuat oleh Bandura iaitu;

Sebuah eksperimen susulan yang dijalankan oleh Bandura pada tahun 1965 mendapati bahawa, kanak-kanak akan akan meniru perlakuan model dewasa yang agresif apabila model tersebut ditawarkan dengan hadiah.

Walaupun begitu, kanak-kanak akan kurang meniru perlakuan model yang agresif apabila mereka melihat model tersebut diberikan hukuman.

Eksperimen Patung Bobo ini merupakan salah satu eksperimen yang paling terkenal dalam mengkaji psikologi kanak-kanak dan persekitaran. Justeru, terbuktilah bahawa kanak-kanak mampu meniru perlakuan orang dewasa hanya dengan pemerhatian sahaja.

Oleh sebab itu, kita dapat melihat rata-rata kes di mana kanak-kanak membesar menjadi orang dewasa yang bersifat g4n4s, kaki pvkul mahupun pembvli, merupakan kanak-kanak yang membesar dalam persekitaran yang agresif.

Pepatah Melayu ada mengatakan, “melentur buluh biarlah dari rebungnya”. Sebagai masyarakat yang prihatin, setiap daripada kita bertanggungjawab dalam membentuk personaliti dan perwatakan yang positif untuk kanak-kanak.

Hal ini kerana kanak-kanak akan membesar menjadi orang dewasa dan untuk memperbetulkan perwatakan dan perangai orang dewasa adalah amat sukar. Kanak-kanak adalah generasi akan datang. Pencorakan mereka pada hari ini mampu mengubah dunia masa hadapan.